Vlada Crne Gore drži tajnim imena Rusa čija je imovina zamrznuta\nNekretnine i u Budvi (na fotografiji, avgust 2020.) pripisuju se Rusima sa spiska.\nTo je neformalno odgovoreno Radiju Slobodna Evropa (RSE) iz svih relevantnih državnih institucija na pitanje o identitetu ruskih državljana koji su vlasnici zamrznutih nekretnina.\nMinistar unutrašnjih poslova Filip Adžić je saopštio 10. juna da su zamrznute 44 nekretnine u Crnoj Gori, čiji su vlasnici tridesetčetvoro ruskih državljana.\nZamrzavanje je sprovedeno, po osnovu ispunjavanja obaveza preuzetih usvajanjem Odluka o uvođenju međunarodnih restriktivnih mjera protiv Rusije zbog vojne agresije na Ukrajinu.\nKomentaršući zamrzavanje imovine ruskim državljanima, ministar vanjskih poslova Ranko Krivokapić je na konferenciji za novinare 14. juna rekao da je ovo prvi u nizu koraka radi što efikasnijeg lociranja i zamrzavanja ruske imovine.\nKrivokapić: Način da se ako ne spriječi, uspori ruska agresija (januar 2019.)\nDodao je da procedure, ne samo u Crnoj Gori nego i globalno, mogu biti predmet pravnog pokušaja osporavanja, ali da misli da ne mogu biti uspješne.\n"Mjere su unisone, oruđa nacionalna, ali modeli su manje-više isti. Biće u svim pravnim državama mogućnosti i odbrane pojedinačnih prava, ali u cjelini to je način da se ako ne spriječi, a onda uspori ruska agresija", kazao je Krivokapić.\nJavnost bez informacija o ruskim nekretninama\nO ruskim državljanima kojima je zamrznuta imovina na postavljeno pitanje RSE nije želio da odgovori ni ministar unutrašnjih poslova Filip Adžić na pres-konferenciji 14. juna, koja je bila organizovana drugim povodom.\nNi iz njegovog Ministarstva, nije stigao odgovor na ista pitanja.\nPohvaljujući odluku Vlade o uvođenju sankcija zbog agresije Rusije na Ukrajinu, direktor Istraživačkog centra MANS (Mreža za afirmaciju nevladinog sektora) Dejan Milovac za RSE kaže da je MUP trebalo da izađe u javnost sa kompletnom informacijom, a ne sa njenim dijelovima.\nMilovac: Potreba za kompletnom informacijom (avgust 2016.)\n"Javnost sa pravom očekuje punu informaciju o tome kako se sprovodi međunarodna obaveza Crne Gore. Istovremeno su u javnost plasirana određena imena ali bez konteksta i razloga zbog čega je baš njima zamrznuta imovina", kaže Milovac.\nImaju li ruski komunisti nekretnine na primorju?\nPozivajući se na nezvanične izvore podgoričke "Vijesti" su objavile 34 imena ruskih državljana za koje tvrde su pod udarom sankcija zbog čega im je privremeno onemogućeno korišćenje imovine na teritoriji Crne Gore.\nTo je objavio i međunarodni informativni web sajt silkway.news, u čijem se tekstu navode poslanici Jedinstvene Rusije Vladimira Putina, Ana Kuznjecova, Leonid Ivlev i Viktor Kazakov koji imaju nekretnine u Crnoj Gori, kao i deputati Komunističke partije Oleg Smolin, Oleg Lebedev i Irina Filatova.\nIrina Filatova, navodno, ima šest nekretnina u Crnoj Gori (septembar 2021.)\nNavodno poslanica Filatova ima šest objekata, na jugu u Reževićima i Budvi i na Žabljaku koji je na krajnjem sjeveru.\nI poslanici Pravedne Rusije Dmitrij Kuznjecov i Andrej Kuznjecov, imaju nekretnine u Crnoj Gori.\nNa spisku se nalaze imena, identična sa članom Savjeta bezbjednosti Rusije Sergeja Ivanova i visokorangiranim članovom Putinove administracije Sergejem Gromovim.\nBudva (27. april 2022.)\nSvi oni imaju nekretnine u Budvi, Bečićima, Herceg Novom i Žabljaku, navedeno je u informaciji.\nDejan Milovac pretpostavlja da su Crnoj Gori imena ruskih državljana kojima je zamrznuta imovina, stigla iz Evropske komisije.\nOn ukazuje da civilni sektor postavlja pitanje šta tačno znači zamrzavanje imovine, osim što je stavljen jedan štrik za ispunjavanje međunarodne obaveze.\n"Ima li još ruskih državljana u Crnoj Gori koji bi mogli da budu pod udarom sankcija. Da li je ovo kompletna istraga, da li se neko od tih ljudi nalazi u Crnoj Gori i da li oni ovdje imaju svoje kompanije", pita Milovac.\nMilovac podsjeća da je od 2006. godine Crna Gora bila destinacija na kojoj se lako mogao oprati novac, a da je tada građevinski i finansijski bum sa kapitalom dolazio dominantno iz Rusije.\n"Zato je pitanje da li neko od lica sa spiska ima nekretnine u Crnoj Gori koje nisu upisane na njihovo ime, već se kriju iza određenih off shore kompanija koje su u tom vremenu bile kupci nekretnina?", riječi su Milovca.\nInfografika objavljena 28. marta 2022.\nKako će se postupati sa zamrznutom imovinom?\nIz Uprave za katastar i državnu imovinu za RSE je saopšteno da su postupili u skladu sa Odlukama o uvođenju međunarodnih restriktivnih mjera utvrđenih Odlukama Savjeta Evropske unije, a koja se odnosi na zamrzavanje imovine određenih lica.\nKako je u toku postupak uknjižbe, Uprava će u skladu sa Zakonom navedene podatke dostaviti Ministarstvu vanjskih poslova kao nadležnom organu, navedeno je u saopštenju Uprave.\nTo je bio jedini pisani odgovor na niz pitanja RSE poslatih na adrese Vladinih institucija, o okvirnoj vrijednosti imovine, njenom obezbjeđenju od potencijalne prodaje, korišćenja ili predaje drugim licima.\nTakođe, RSE je institucije pitao da je neko od ruskih državljana do sada uložio žalbu na odluku Vlade.\nPitanja su ostala bez odgovora, iako je Vlada na početku mandata obećala transparentnost kao osnovni princip rada.\nNeophodna dublja istraga ruske imovine\nDejan Milovac zaključuje da se poštovanje međunarodne obaveze o sankcijama ne može zaustaviti na najjednostavnijoj istrazi, odnosno zamrzavanju samo imovine koja je upisana direktno na vlasnika.\nProširena istraga bi mogla da otkrije porijeklo novca koji je došao u Crnu Goru.\n- ističe Milovac\n"Proširena istraga bi mogla da otkrije porijeklo novca koji je došao u Crnu Goru. Ne samo da li je taj novac prljav, već da se otkriju i pomagači koji su je promovisali kao destinaciju za pranje novca. To bi bila korist za Crnu Goru", navodi Milovac.\nMilovac sumnja da je oklijevanje, prethodne Vlade Zdravka Krivokapića da se pridruži sprovođenju sankcija EU protiv Rusije, od početka marta do 8. aprila, uticalo da vlasnici imovinu prodaju ili prebace na treća lica.\n"To su podaci koje bi trebalo da ima Uprava za nekretnine. Treba provjeri da li je, od formalnog uvođenja sankcija Rusiji do njihovog sprovođenja, neko iskoristio vakuum i oslobodi se te imovine", kaže Milovac.\nOn podsjeća da su početkom agresije na Ukrajinu, brodovi i jahte ruskih vlasnika uplovljavali u crnogorske luke.\n"Oni su uplovljavali u crnogorske vode, a nakon toga su izlazili. Za to vrijeme policija i carina nisu imali formalne mehanizme da te konkretne jahte i brodove zaplijene", dodaje Milovac.\nVlada Crne Gore je 8. aprila formalno usvojila sankcije Rusiji zbog vojne agresije na Ukrajinu, koje osim zamrzavanja imovine i ekonomskih resursa dijelu ruskih državljana i kompanija podrazumijeva zabranu rada ruskim provladinim medijima i zatvaranje vazdušnog prostora za ruske avione.


Vladan Vasiljević pobjednik regionalnog takmičenja iz srpskog | Palelive.com\nPočetna Regija Sokolac Vladan Vasiljević pobjednik regionalnog takmičenja iz srpskog\nVladan Vasiljević pobjednik regionalnog takmičenja iz srpskog\nSOKOLAC – Učenik drugog razreda Gimnazije sokolačkog Srednjoškolskog centra „Vasilije Ostroški“ Vladan Vasiljević osvojio je prvo mjesto na regionalnom takmičenju iz srpskog jezika i jezičke kulture, održanom nedavno u Foči.\nVasiljević je u konkurenciji 15 takmičara srednjih škola osvojio 92 boda od mogućih 100 na takmičenju koje je održano 12. marta.\nNa regionalnom takmičenju iz srpskog jezika i jezičke kulture učestvovali su i učenici srednjih škola sa Pala, iz Foče, Višegrada i Istočnog Novog Sarajeva.\nProfesor srpskog jezika i jezičke kulture u Srednjoškolskom centru Suzana Pržulj rekla je novinarima da će Vasiljević 16. aprila učestvovati na republičkom takmičenju učenika srednjih škola u Milićima iz poznavanja srpskog jezika.\nPrethodni članakZa rad trim-kabineta izdvojeno 9.500 KM\nNaredni članakIzborni kodeks za kampanju bez vrijeđanja


· Od 2 do 4. aprila 2008. godine u Bukureštu, prvi put crnogorska delegacija učestvuje na samitu NATO-a. Delegaciju Crne Gore je predvodio predsjednik Vlade Milo Đukanović.\n· 2. decembra 2015: Ministri vanjskih poslova država članica na sastanku u Briselu donose odluku o upućivanju poziva Crnoj Gori da postane članica Alijanse i u narednom periodu otpočne pristupne pregovore za članstvo.\n· Decembar 2015: Generalni sekretar NATO-a Jens Stoltenberg zvanično upućuje pismo ministru vanjskih poslova i evropskih integracija Crne Gore Igoru Lukšiću kojim poziva Crnu Goru da otpočne pristupne pregovore za članstvo.\n· 15. - 16. februar 2016: U Briselu održani pristupni pregovori Crne Gore sa Alijansom.\n· 24. marta 2016: Potpredsjednik Vlade Crne Gore i ministar vanjskih poslova i evropskih integracija Igor Lukšić upućuje pismo generalnom sekretaru NATO-a u kojem potvrđuje političku spremnost Crne Gore da bude članica NATO-a.\n· 19. maja 2016: Na sastanku ministara vanjskih poslova NATO članica, uz prisustvo delegacije iz Crne Gore koji predvodi predsjednik Vlade Crne Gore Milo Đukanović potpisuje se Protokol o pristupanju od strane čanica NATO-a, nakon čega Crna Gora dobija pravo da učestvuje u radu tijela NATO-a kao posmatrač.\n· Jun 2016: Države članice počinju ratifikaciju Protokola o pristupanju. Kada sve članice ratifikuju Protokol, Crna Gora postaje nova, 29. članica NATO-a.\n· 10. maj 2017: Sve države članice NATO su okončola proceduru ratifikacije Protokola o pristupanju Crne Gore Alijansi. Deponovanjem instrumenata ratifikacije ugovora, što je planirano za 5. jun, Crna Gora će i formalno postati članica nova, 29. članica NATO-a.


Karađorđeva od ponedeljka prohodna za saobraćaj u jednom smeru - Izazov\nKarađorđeva od ponedeljka prohodna za saobraćaj u jednom smeru\nRadio-televizija Srbije 25. avgusta 2019. 21:42\nGradski zvaničnici obišli su radnike u Karađorđevoj ulici i poručili da će od ponedeljka biti omogućen saobraćaj u jednoj traci, u smeru ka Pariskoj ulici.\nZamenik gradonačelnika Beograda Goran Vesić je rekao da je postavljena kontaktna mreža za tramvaje i da slede postavljanje rasvete, kamene kocke, kao i proba tramvaja. Nakon toga, uslediće uređenje trotoara.\nVesić je naveo da je bilo potrebno zabraniti saobraćanje kamiona, zatim su sklonjene železničke šine, preuređene su fasade, prošireni trotoari i pristaništa za turističke autobuse.\n"U drugoj fazi biće urađen kompletan kej od Brankovog mosta do Kalemegdanskog parka i onda će se prvi put vratiti smisao ove ulice, koji je imala u periodu pre Drugog svetskog rata, a to je najlepša trgovačka beogradska ulica", istakao je Vesić.\nU planu je, kaže Vesić, da se renovira zgrada "Baruta" u kojem je osnovano prvo pozorište u Beogradu, kao i ugradnja lifta za spuštanje sa Kosančićevog venca u Karađorđevu ulicu i obrnuto.\nRadove su sa Vesićem obišli i pomoćnik gradonačelnika Andreja Mladenović, direktor Direkcije za građevinsko zemljište i izgradnju Beograda Dušica Anđelković i glavni urbanista Marko Stojčić.\nGovoreći o potezu uz reku Stojčić je naglasio da je plan da to bude jedan od najlepših rekreativnih površina u gradu koji se radi po projetku Borisa Podreka i koji bi trebalo da bude gotov do 20. januara 2020. godine.


Donesena naredba o raspisivanju potjernice za Mirkom Vrućinićem - Detektor\n3. Septembra 2020.17:17\nMirko Vrućinić. Izvor: BIRN BiH\n“Sud BiH je 1. septembra 2020. godine donio rješenje o određivanju pritvora, kao i naredbu o raspisivanju potjernice prema optuženom Mirku Vrućiniću. S obzirom na informacije da se nalazi u inostranstvu, naredba je upućena i Interpolu radi raspisivanja međunarodne potjernice”, potvrđeno je iz Suda za Balkansku istraživačku mrežu Bosne i Hercegovine (BIRN BiH).\n“Međutim, Sud je svakako na takvo postupanje ovlašten i po službenoj dužnosti, na osnovu kojeg je i donio rješenje o određivanju pritvora, s obzirom da se radi o očiglednom izbjegavanju optuženog da pristupi na glavni pretres po pozivu Suda”, naveli su iz Suda BiH.\n“S tim u vezi, Sud BiH je od strane Tužilaštva BiH obaviješten da su izvršene provjere u saradanji s Graničnom policijom, te je utvrđeno da je optuženi Mirko Vrućinić 30. augusta ove godine u 13:25 sati prešao Granični prelaz Rača i napustio teritoriju BiH”, navodi Sud.


Zlatibor - Veliki broj fudbalskih ekipa se priprema na Zlatiboru\nDa na Zlatiboru postoje idealni uslovi za pripreme fudbalskih ekipa dokazuje činjenica da će prvotimci fudbalskog kluba „Partizan“ i ove godine svoje visinske pripreme odraditi upravo na Zlatiboru. Crno-beli su na Zlatibor doputovali u ponedeljak, 13. jula, a tokom boravka na planini planirano je da odigraju tri pripremne utakmice, od kojih će jedna biti sa ekipom Zlatibora.\nNa Zlatibor su na pripreme stigli i fudbaleri Borca iz Banja Luke, a proteklih dana trenirali su i fudbaleri FK „Metalac“, „Proleter“ iz Novog Sada i FK „Rad“.\nNa fudbalskim terenima „Švajcarija“ pripremali su se i fudbaleri subotičkog „Spartaka“ i fudbalskog kluba „Inđija“ a polovinom meseca će na terenima „Sportskog centra Čajetina“ trenirati i beogradski „Čukarički“.\nTreneri i fudbaleri su veoma zadovoljni uslovima koje imaju na Zlatiboru, a posebno ističu da su tereni na kojima treniraju i igraju priremne utakmice sve bolji iz godine u godinu.\nNa Zlatiboru postoje izvanredni klimatski uslovi za bazične pripreme, a planina trenutno raspolaže sa sedam fudbalskih terena koji su na raspolaganju fudbalskim ekipama i velikom sportskom halom koja zadovoljava svetske standarde za sportove u dvorani.\nObeležen "Svetski dan velnesa" na Zlatiboru\nAnketa - Stavovi o kretanju i saobraćaju\nNa Zlatiboru održana prva brdska trka Prvenstva Srbije i Superdrajver kup\nCrvena zvezda pobednik trećeg Kupa prijateljstva\nNa Zlatiboru otvorena 14. Policijada\nNa Zlatiboru se održava treći "Kup prijateljstva"\nZlatibor domaćin budućim šampionima\nVeliki broj fudbalskih ekipa se priprema na Zlatiboru X


RTS :: Novakovi "loto brojevi" biće 11, 7, 18, 377 i šta oni znače za istoriju tenisa\nTenis Novakovi "loto brojevi" biće 11, 7, 18, 377 i šta oni znače za istoriju tenisa\nnedelja, 03. apr 2022, 10:37 -> 20:12\nPočetkom godine, posebno nakon epiloga sage u Melburnu, nije bilo sigurno koliko će i da li će uopšte Novak Đoković biti prisutan na ATP turu. Najbolji teniser sveta je deportovan iz Australije posle svima dobro poznatog slučaja, a u ostalim delovima sveta pristup mu je bio uskraćen zbog činjenice da nije vakcinisan. Najveći rivali su to iskoristili i počeli da mu se približavaju i ugrožavaju ga na prvoj poziciji, posle čega nije bilo sigurno da li će se zadržati na samom vrhu.\nRafael Nadal je osvojio Australijan open i pobegao mu na večnoj listi grend slem šampiona, Danil Medvedev ga je početkom marta smenio na čelnoj poziciji rang-liste, ali se onda, spletom okolnosti, desio novi preokret.\nNovakovi najveći rivali doživeli su neugodne povrede i moraju na dužu pauzu, što je omogućilo Đokoviću da ponovo zasedne na teniski tron i dođe nadomak istorije.\nKada je boravak na prvom mestu u pitanju, Đokoviću je ostalo da obori još samo jedan rekord, i to onaj koji drži čuvena Štefi Graf, pošto je u muškoj konkurenciji odavno neprikosnoven. Nemica je u karijeri provela 377. sedmica na vodećoj poziciji, ali je i njen učinak sada ugrožen, iako tako nije delovalo na početku sezone.\nNovak je odlukom da se ne vakciniše došao u veliki problem zbog nemogućnosti da nastupa na velikom broju turnira. Izgubio je prvo mesto početkom marta, kada ga je potpuno zasluženo smenio Medvedev, ali se ekspresno vratio zahvaljujući nešto lošijim partijama ruskog tenisera.\nIspostavilo se da je, pored loše forme, Danilove rezultate ugrozila i kila koju je "vukao" neko vreme, a koju je odlučio da operiše nakon poraza u četvrtfinalu Majamija.\nMoskovljanin će pauzirati do dva meseca i od njegovog oporavka će zavisiti da li će Novak uspeti u nameri da postane neprikosnoven po broju nedelja na prvoj poziciji. Da bi se to dogodilo, mora u kontinuitetu da se zadrži na trenutnom plasmanu do ponedeljka, 11. jula, kada bi izjednačio rekord Grafove.\nĐoković će u ponedeljak započeti 364. sedmicu i ostaje mu još samo 13 do izjednačenja sa Štefi, a jednom više, odnosno od 18. jula, postao bi vlasnik i tog nesvakidašnjeg dostignuća.\nU slučaju najgoreg scenarija po Medvedeva, na teren bi mogao da se vrati krajem maja ili početkom juna, zbog čega je njegov nastup na Rolan Garosu pod velikim znakom pitanja. Otvoreno prvenstvo Francuske na programu je od 22. maja do 5. juna, a Srbin brani titulu.\nTurnir u Parizu biće možda i odlučujući u borbi za teniski presto jer šansu da se domogne istog ima i Rafael Nadal, ukoliko po 14. put podigne Kup musketara. Nadal je trenutno van terena zbog povrede rebra i vratiće se tokom sezone na šljaci.\n"Bik sa Majorke" neverovatno je počeo sezonu i došao do 21. grend slema, ponovo je najveći favorit na Rolan Garosu i, ako svrgne najvećeg rivala, gotovo izvesno se će se vratiti na prvu poziciju. Trenutno zaostaje oko 1.300 bodova, ali će neke i izgubiti jer je prošle godine osvajao Barselonu i Rim.\nDaleko od toga da je i srpski predstavnik bez šansi da ponovi uspeh u Bulonjskoj šumi. Trenutno je, po kladionicama, drugi favorit i potrebno mu je nekoliko turnira kako bi igru doveo na nivo dovoljan za osvajanje grend slema.\nPotvrdio je da će nastupiti na mastersu u Monte Karlu, potom i na Srbija openu u Beogradu, a od uslova će zavisiti njegovo učešće u Madridu i Rimu.\nDrugi važan događaj za Đokovićev napad na rekord svakako će biti Vimbldon, ukoliko bude dobio dozvolu da nastupa u Londonu. Najveće tenisko takmičenje na svetu počinje 27. juna i završava se 11. jula, dan pre tog čuvenog termina za izjednačenje za Štefi Graf.\nI na terenima Ol-Ingland klaba Novak je branilac titule, ali i najveći favorit bez obzira na formu jer je jedan od retkih igrača koji imaju igru za travnatu podlogu. Dokaz je to što je već šest puta osvajao Vimbldon i zna šta taj turnir nosi sa sobom.\nIdealan razvoj događaja za Đokovića bio bi da Nadal ne osvoji Rolan Garos, a da se on domogne novog trofeja na Vimbldonu. U tom slučaju, najverovatnije bi 11. jul dočekao na prvom mestu i više ne bi postojali rekordi koje nije oborio.\nMogao bi da se potpuno posveti borbi za prevlast kada je broj grend slemova u pitanju, ali i ako se to ne dogodi ovog leta, pred njim je još nekoliko sezona vrhunskog tenisa.\nAko u obzir uzmemo da će vremenom mere za ograničavanje širenja kovida popuštati i da će se sportski događaji vratiti u punom obliku, ne bi bilo čudno da Novaka Đokovića i u 2023. vidimo na vrhu ATP rang-liste.


SAD PREGOVARA SA 25 KOMPANIJA: Tramp nije želeo “vakcinu za SAD”, već rešenje dostupno svima | Ekspres.net\nSAD PREGOVARA SA 25 KOMPANIJA: Tramp nije želeo “vakcinu za SAD”, već rešenje dostupno svima\nTrampova administracija pokušala je da uveri nemačku firmu koja razvija moguću vakcinu protiv koronavirusa da svoj istraživački rad preseli u Sjedinjene Države, rekli su nemački zvaničnici, povećavajući bojazan u Berlinu da će predsednik Tramp pokušati da “otme” dosadašnje nalaze i da će vakcina biti dostupna samo u Americi.\nNemački zvaničnici su potvrdili da su dobili ponudu koja je podrazumevala ogromnu sumu novca, kako bi proizvodnja vakcine bila preseljena u SAD, ali su to odbili, uz poruku pojedinih nemačkih političara da “kapitalizam ima granice“.\nMeđutim, Njujork tajms piše da je namera predsednika SAD i njegove administracije bila da se proizvodnja preseli u tu zemlju kako bi se brže došlo do konačnog proizvoda, a u proizvodnju vakcine bio bi uključen još veći broj stručnjaka.\nAmeričke vlasti i zdravstveni stručnjaci razgovarali su sa 25 kompanija koje se bave proizvodnjom vakcina – svaki pozitivan korak će biti prihvaćen i svako rešenje obelodanjeno pred svetom.\nNemački ministar unutrašnjih poslova i čelnici ministarstva zdravlja potvrdili su da je američka administracija uložila napore da ih ubode u to da proizvodnju presele.\nPrvi takav predlog stigao je još 2. marta, na sastanku zdravstvenih radnika i kompanija u Vašingtonu sa članovima američkog kriznog štaba za koronavirus.\nDi Velt je pisao o tome da je nemačka vlada na takve predloge brzo reagovala u želji da zadrži proizvodnju i da su kompaniji CureVac obećane visoke subvencije ako ostane u Tubingenu i Frankfurtu, gde ima svoja postrojenja.\nTags covid-19donald trampkoronavirusvakcina\nTramp traži od farmaceutskih kuća vakcinu protiv koronovirusa PRESEK STANJA: Od koronavirusa zaraženo 114.000, a preminulo više od 4.000 ljudi OKRIVIO EU: Tramp obustavio putovanja između Evrope i SAD na 30 dana “DANAS JE SVEČAN I TUŽAN DAN”: Odobrene optužnice protiv Trampa


O nama - Dobar posao u Češkoj - Posao u Ceskoj - Posao u EU\nDobar Posao u Českoj\nNaša agencija posluje u skladu sa svim zahtevima i propisima koji se odnose na rad agencija za zapošljavanje sa dozvolom Ministarstva za rad, zapošljavanje, boračka i socijalna pitanja. Bavimo se isključivo posredovanjem između gradjana Srbije i kompanija u Južnomoravskom regionu koji spada među najveće i najrazvijenije regione u Češkoj Republici.\nNaša Agencija se brine o pronalaženju poslodavca za zaposlene iz Srbije i obrnuto, prvom kontaktu, posredovanju i kasnijim dogovorima oko svih neophodnih pitanja između vas i vašeg novog poslodavca u Češkoj. Naša je obaveza da vam pomognemo u pripremi svih neophodnih dokumenata za dobijanje radne dozvole u Češkoj, koje se predaju na Konzularnom odeljenju u Ambasadi Češke republike u Beogradu, što je još jedna potvrda u ozbiljnost našeg rada.\nRegionalna Privredna Komora Brno\nPartner naše Agencije je Privredna komora grada Brno, administrativnog centra Južnomoravskog regiona i drugog po veličini grada u Češkoj. Privredna komora Brna pripada mreži Privrednih komora Češke Republike i u svakodnevnom je kontaktu sa svojim članicama – kompanijama iz proizvodnje, usluga i ostalih delatnosti – a tim putem i dobija informacije o slobodnim radnim mestima i zahtevima za obrazovanim i kvalifikovanim profesionalcima.\nZahvaljujući ovoj saradnji u mogućnosti smo da u realnoim vremenu ažuriramo najaktualnije spiskove zahteva preduzeća iz raznih oblasti privrede. U isto vreme, zagarantovana je proverena preduzeća i poslodavaca sa kojima ćete uz naše posredovanje, direktno potpisivati ugovore o radu, na srpskom jeziku čime je vam je pre odlaska garantovan konkretan posao, plata, odmor, uslovi rada i sigurnost da će vas poslodavac prijaviti i plaćati socijalno i zdrastveno osiguranje pre vašeg odlaska iz Srbije u Češku, kao i ostale beneficije koje možete ostvariti.\nNadamo se da ćete u našoj ponudi slobodnih radnih mesta pronaći odgovarajući posao za sebe, a svakako nas možete kontaktirati kako biste nam poslali svoju radnu biografiju .\n© 2019 Dobar posao u Češkoj.


ponedeljak, 23 mart 2020 18:43\nPrethodne nedelje u naselja naše opštine došlo je oko 400 osoba iz inostranstva i one su dužne da se pridržavaju samoizolacije.\nIz policije navode da se kontrola tih lica vrši telefonskim putem i dolaskom patrole na mesto boravišta i da se oni koji prekrše propisane mere privode i procesuiraju po skraćenom postupku.\nU opštini Stara Pazova takvih hapšenja je već bilo nekoliko, pa se još jednom apeluje na sve osobe koje se nalaze u samoizolaciji da poštuju bezbednosne mere koje su propisane. U zavisnosti od države iz koje osoba dolazi, samoizolacije se propisuju na period od 14 do 28 dana.\nZabrana izlaska propisana je i za sve osobe starosti iznad 65 godina u urbanim naseljima u koja spadaju Stara Pazova, Nova Pazova i Banovci Dunav, dok je u ostalim mestima izlazak iz kuća zabranjem licima starijim od 70 godina.


Osnovni cilj projekta “Ne/Vidljivi grad” je da multietničku strukturu gradova u Srbiji i šire i bogatstvo različitih kultura učini vidljivijom. Da sve ono što se izgubilo ili postalo nevidljivo, a stvaralo se zajedničkim snagama ovog društva, koje je multinacionalno, i deo je naše kulture već vekovima, otkrijemo ponovo.\n“Ne/vidljivi grad” se osvrće na pozitivne aspekte (naše) kulturne i nacionalne različitosti, istoriju naših gradova koju su stvarali mnogi narodi i u koju su utkali svoju kulturu, običaje i stvaralaštvo. Kroz predstave u autobusima gradskog prevoza, koje “pričaju” multietničku istoriju gradova, želimo da doprinesemo normalizaciji odnosa izmedju različitih etničkih zajednica, koje žive u Srbiji, ali i šire. Da doprinesemo razvoju jednog civilnog društva koje se zasniva na toleranciji.\nNa relaciji između Malog Bajmoka i Palića, dugoj 10 kilomatara, putnici su uz zvuke harmonike, violine, repa i bubnjeva prisustvovali pozorišnom spektaklu, koji nije poremetio ni skučeni prostor, ni zanošenje autobusa u krivini. Predstava je osmišljena kao putovanje kroz istoriju Subotice, a mnogi građani bili su oduševljeni onim što su čuli i naučili.\n(BLIC Vojvodina – Biljana Vučković, 2008)\nPOGLEDAJTE: Dokumentarno-umetnički film o EU projektu “Ne/Vidljivi grad”\nPilot projekat je nastao 2005. godine u Beogradu i sastojao se iz predstava koje su se odvijale u autobusu na liniji 26 i koje su “pričale” multietničku istoriju grada, okruglih stolova i niza aktivnosti.\n2008. godine DAH Teatar je vrlo uspešno realizovao evropski pilot projekat “Ne/Vidljivi grad” u Norveškoj, te je u želji da doprinese normalizaciji odnosa različitih etničkih zajednica širom Evrope i da doprinese razvoju jednog civilnog društva koje se zasniva na toleranciji, realizovao projekat širom Evrope.\n2010. DAH Teatar je postao prva organizacija iz Srbije koja je postala nosilac projekta u okviru EU programa “Kultura 2007-13”.\nGodine 2015. proslavljanje 10 godina “Ne/Vidljivog grada” započeli smo u Novom Sadu gradu poznatom po bogatstvu različitih kultura i uticaja različitih etničkih manjina, zatim u u Inđiji i završili smo u Beogradu predstavom u autobusu na liniji 26, 10. decembra na Međunarodni dan ljudskih prava.\nSledeće godine, 2016, “Ne/Vidljivi Grad” je putovao u Norvešku na PIT Festival (Poršgrunski internacionalni festival) gde je u saradnji sa Grenlandfri Teatrom uspešno realizovao predstavu.


Kancelarija Vojvodine obeležila godišnjicu rada | Autonomija\nKancelarija Vojvodine obeležila godišnjicu rada\nOd 50 miliona evra, koliko je trebalo da dobije Srbija, Vojvodina je povukla više od 40 miliona što govori da je Vojvodina daleko uspešnija i organizovanija od drugih delova zemlje\nPredsednik Vlade Vojvodine Bojan Pajtić izjavio je danas u Briselu, povodom godišnjice rada Kancelarije Vojvodine u tom gradu, da je Pokrajina zahvaljujući njoj privukla 87 odsto sredstava iz programa prekogranične saradnje.\n„Ponovo se pokazuje koliko je važno naše prisustvo u Briselu i koliko je važno lobirati u evropskim institucijama i osposobljavati ljude jer je Vojvodina zahvaljujući tome povukla 87 odsto sredstava iz programa prekogranične saradnje koja su bila namenjena Srbiji“, izajvio je Pajtić, a prenosi informativna služba Vlade Vojvodine.\nPrecizirao je da je od 50 miliona evra, koliko je trebalo da dobije Srbija, Vojvodina povukla više od 40 miliona i ocenio da to govori o tome da je Vojvodina daleko uspešnija i organizovanija od drugih delova zemlje.\n„Mi smo otplatili višestruko Kancelariju u Briselu. Na svaki uloženi dinar u Kancelariju u Briselu, vratilo se 25 dinara građanima Vojvodine, institucijama, preduzećima, ustanovama u različitim kategorijama društvenog života“, rekao je Pajtić.\nTokom višednevnog boravka u Briselu, na manifestaciji „Otvoreni dani 2012“ (Open Days 2012), Pajtić je imao više sastanaka sa predstavnicima institucija u Briselu, kao i sa predstavnicima drugih evropskih regiona.


Banjalučki socijalisti se izjašnjavali o kandidatima za predsjednika SP | Banjaluka.net\nBanjalučki socijalisti se izjašnjavali o kandidatima za predsjednika SP\nPredsjednik Socijalističke partije (SP) Petar Đokić rekao je danas da Socijalistička partija predstavlja važan politički faktor Republike Srpske i BiH.\n“Osnovni programski principi socijalista su borba za ubrzan ekonomski rast i razvoj Republike Srpske, što podrazumijeva razvoj naše ekonomije sa što većim brojem novih radnih mjesta i zadržavanjem postojećih”, rekao je Đokić , nakon što je prisustvovao izbornoj konferenciji Gradskog odbora SP-a u Banjaluci.\nĐokić je istakao da su programski principi SP-a i borba za što bolji položaj radnika u procesu rada, poboljšanje života svakog čovjeka, te izgradnja RS kao socijalno odgovorne republike.\nOn je rekao da je Gradska organizacija SP Banjaluka jedna od najvažnijih organizacija ove partije, jer je i najbrojnija po članstvu i po rezultatima koje je osvajala na prethodnim izborima.\n“Rezultat Gradske organizacije SP Banjaluka konstantno raste iz jednog u drugi izborni ciklus. SP je zastupljena i čini značajan dio gradske vlasti Banjaluka i ima veliku odgovornost za funkcionisanje gradske vlasti”, istakao je Đokić.\nOn je rekao da su u Socijalističkoj partiji u toku izborne aktivnosti koje prethode održavanju 7. kongresa stranke.\nUoči ovog skupa, predsjednik Gradskog odbora SP Banjaluka Radenko Komljenović rekao je da će na izbornoj konferenciji biti izabrani kandidati za kongres SP, kandidati za Glavni odbor, Statutarnu i Nadzornu komisiju, a izjasniće se i u vezi s kandidatima za predsjednika SP.


Makedonija još uvek bez efikasnog odgovora na izbegličku krizu\nKamp u Đevđeliji\nJoš uvek nema humanih uslova i tretmana izbeglica i migranata u Makedoniji. Slaba je koordinacija između institucija, a krizu treba tretirati multidisciplinarnim pristupom. Ovo su zaključci narodnog pravobranioca Makedonije Idžeta Memetija, koji je u ponedeljak posetio tranzitni centar u Đevđeliji, u blizini granice sa Grčkom, zajedno sa svojom koleginicom iz Austrije Gertrude Brinek i predstavnikom UNHCR-a u zemlji Muhamedom Arifijem.\n“Želim da se što brže kamp organizuje na način kao što dolikuje i da svi koji ulaze u Makedoniju imaju uslove za humani boravak i humano postupanje.”\nMemeti je dodao da je potrebna bolja koordinacija između institucija, kao i između država u regionu, ističući da je primetio mnogo ranjivih grupa kao što su žene i deca, ali da tamo nema predstavnika Ministarstva za rad i socijalnu politiku. Austrijski ombudsman Gertrude Brinek izjavila je da je najveći izazov priprema za zimu.\n“Da se postave bolji šatori, da se stvore bolji uslovi, da bude poboljšano procesuiranje ovih ljudi i uopšte, da se ponude uslovi koji više odgovaraju poštovanju ljudskih prava.”\nPredstavnik UNHCR-a Arif je naglasio da još uvek postoje izazovi u oblasti ljudskih prava, naročito sa ljudima koji ne pripadaju grupi izbeglica. Inače, nekoliko stotina izbeglica je u ponedeljak prošlo kroz tranzitni centar na putu ka zapadnoj Evropi, a desetini je bio onemogućen ulaz u Makedoniju zbog falsifikovanih dokumenata, informišu bezbednosne službe.


Održan III Memorijalni turnir veterana u malom fudbalu „Boško, Coban i Pevac“ - NMR Info\nKreirano okt 30, 2017\nU subotu, 28. oktobra 2017. godine održan III Memorijalni turnir veterana u malom fudbalu „Boško, Coban i Pevac“. Organizacija turnira je pripala fudbalskom klubu „Radnički 1911“ uz veliku podršku opštine Sečanj i sponzora.\nPreko 160 veterana, iz deset gradova učestvovalo je na turniru a prosečna starost igrača je bila preko 50 godina. Najstariji učesnik bio je Ratomir Gajić (75 godina) iz Brčkog.\nSkup učesnika organizovan je u hotelu „Crveni cvet“ u Sečnju.\nPre odlaska u Jašu Tomić predstavnici ekipa na čelu sa Predragom Rađenovićem posetili grob i odali pomen pokojnom predsedniku Predragu Miloševiću Karasiju.\nPubliku u lokalnoj hali sportova i fudbalere veterane okupljene u Jaši Tomiću pozdravio je i Predrag Rađenović, predsednik opštine Sečanj, naglasivši da će ovakva sportska druženja uvek imati podršku lokalne samouprave a Mile Zarin se zahvalio što su došli u tako velikom broju i poželeo im dobrodošlicu.\nParastos za upokojenje duša usnulih slugu Božijih bivših fudbalera Boška, Cobana i Pevca održali protonamesnici Miladin Jović i Ivan Mučalov uz služenje sveštenika iz Rumunske Pravoslavne Crkve.\nU hali sportova u Jaša Tomiću je održano takmičenje veterana u malom fudbalu. Zanimljiivo je da je na ovom turniru boje „Politehnike“ branilo nekoliko bivših rumunskih reprezentativaca, a domaći fudbaler Jovo Šijaković (63) jedini je igrao bos.\nTreće poluvreme, podela zahvalnica i pehara, uz veselje organizovano je u sečanjskom hotelu „Crveni cvet“.\nOve godine na turniru učestvovalo deset ekipa i to: Akademac VMA, Crvena Zvezda, Partizan, Politehnika iz Temišvara, Proleter, Banja Luka, Brčko, Loznica, Kikinda i Radnički 1911. Ekipa beogradske Crvene zvezde pobednik je III Memorijalnog turnira u malom fudbalu za veterane.


U padu teretnog aviona u Iranu 15 mrtvih, jedan preživeo (VIDEO)\nBeta 14. januara 2019. 12:20\nTeretna letelica s oznakama aviokompanije Saha, civilne aviokompanije iranskog ratnog vazduhoplovstva, krenula je u prinudno spuštanje jutros u 8.30 na aerodromu Fath koji je pod kontrolom iranske paravojne Revolucionarne garde. Avion je skliznuo s piste, probio zid oko aerodroma i uleteo u stambenu četvrt.\nLetelica je trebalo da sleti na obližnjem Pajam medjunarodnom aerodromu, oko 40 kilometara zapadno od Teherana.\nVlasti nisu odmah dale razlog za odluku posade da sleti na aerodrom Fath koji se nalazi oko 10 kilometara jugozapadno od Pajama. Pista tog aerodroma je duga oko 1.100 metara u poredjenju sa pistom aerodroma Pajam od 3.600 metara.\nIranske vlasti su se nadale da će zameniti svoju zastrelu flotu pod uslovima nuklearnog sporazuma iz 2015. godine s svetskim silama.\nMedjutim kada je američki predsednik Donald Tramp povukao SAD iz sporazuma u maju propale su višemilionske prodaje Erbasa i Boinga Iranu, što je samo povećalo opasnost za putnike u iranskim avionima.\nAviokompanija Saha jedna je od poslednjih na svetu koja za komercijalne letove koristi avion Boing 707, prvo proizveden 1958. godine. Ta letelica je proizvodjena do 1979. godine.


Sofija Olić i Marina Stojić na Evropskom prvenstvu za košarkašice U 20\nObjavljeno 31.07.2019. u 17h\nDugogodišnja košarkašica Proletera, Sofija Olić, drugu godinu za redom predstavlja našu zemlju na Evropskom prvenstvu u košarci. Ove godine član je selekcije Srbije ispod 20 godina, koja je danas otputovala u Česku na EP.\nNakon odlične sezone i predvođenja našeg kluba ka višem rangu i Super ligi Srbije, zasluženo je stigao poziv za dres sa državnim grbom, te je posle više od mesec dana napornih priprema izborila mesto u najboljih 12 igračica.\nPojačanje Proletera za predstojeću sezonu, Marina Stojić, takođe je izborila mesto u ekipi, i sa Sofijom i još 10 igračica danas kreće put Češke.\n– Ovo samo potvrđuje da se Proleter nalazi na pravom putu i sa igračicama iz svoje omladinske škole, i sa izborom pojačanja, mladih i perspektivnih, s kojima će pokušati da izbori za opstanak u najvišem rangu takmičenja u Srbiji – kaže trener košarkašica, Marko Marinkov.\nEvropsko prvenstvo se održava u češkom gradu Klatovu od 03. do 11. avgusta, a naša reprezentacija je u grupi sa selekcijama Letonije, Portugala i Španije.


Ministar Haris Bašić otvorio sajam ptica i sitnih životinja u Skenderiji | Ministarstvo privrede Kantona Sarajevo\nMinistar Haris Bašić otvorio sajam ptica i sitnih životinja u Skenderiji\n20.12.2019 - 04:05\nEkološko društvo za uzgoj i zaštitu sitnih životinja (EDZUP) Sarajevo u periodu od 20. do 22. decembra u sportskoj dvorani "Mirza Delibašić" KSC Skenderija organizira niz sajamskih aktivnosti na kojima će biti prezentirane izložbe ptica i sitnih životinja.\nMinistar privrede Kantona Sarajevo Haris Bašić zahvalio se Udruženju koje slavi 90 godina postojanja i rada, na organizaciji sajma koji je jedan u nizu događaja koje je Ministarstvo podržalo.\n"Podsjećam da je KJP Centar Skenderija u toku 2019. organizirao najveći broj događaja u svojoj historiji. To je zaista vrijedno pažnje. I ovom prilikom se zahvaljujem direktoru Ameru Kapi na dobroj saradnji koju smo ostvarili i obećavam da ćemo i u naednoj godini ponuditi nešto slično", rekao je ministar Bašić.\nZa najmlađe građane BiH, đake i učenike, sajam je prilika da učestvuju u radionicama na kojima će moći slikati i crtati najomiljenije kućne ljubimce ali i poslušati edukativna predavanja iz oblasti ptičijeg, životinjskog carstva.\nU okviru projekta bit će promoviran III Evropski sajam-izložbe Balkanskih rasa golubova, II Evropski sajam-izložbe rasa golubova Jugoistočne Evrope, XI državni sajam-izložbe sitnih životinja, XVII Ornitološki državni sajama-izložbe ptica, izložbe sportskih golubova pismonoša Sarajevske zone - Sarajevo 2019.


Objavljen Izvještaj o reviziji Godišnjeg finansijskog izvještaja Pokreta za Pljevlja za 2017. godinu\nPodgorica, 26. novembar 2018. godine - Državna revizorska institucija je izvršila je finansijsku reviziju Godišnjeg finansijskog izvještaja i reviziju pravilnosti Pokreta za Pljevlja za 2017. godinu.\nNa bazi sprovedene revizije, utvrđenog činjeničnog stanja i Izjašnjenja subjekta revizije na Preliminarni izvještaj DRI, nadležni Kolegijum u sastavu senator DRI Nikola N. Kovačević, rukovodilac Kolegijuma i senator Radule Žuroć, član Kolegijuma, izražava pozitivno mišljenje na Godišnji finansijski izvještaj za 2017. godinu i pozitivno mišljenje sa skretanjem pažnje na reviziju pravilnosti.\nFinansijskom revizijom je utvrđeno da je Godišnji finansijski izvještaj Pokreta za Pljevlja za 2017.godinuu svim bitno materijalnim aspektima sastavljen i prezentovan u skladu sa važećim okvirom finansijskog izvještavanja, pa u skladu sa tim nadležni Kolegijum izražava pozitivno mišljenje na Godišnji finansijski izvještaj.\nRevizijom pravilnosti utvrđeno je da je subjekt revizije finansijske i druge radnje uskladio u svim bitno materijalnim aspektima sa zakonskim i drugim propisima koji su identifikovani kao kriterijumi za predmetnu reviziju, pa u skladu sa tim nadležni Kolegijum izražava pozitivno mišljenje sa skretanjem pažnje na navedeno u Izvještaju pod tačkom 9.1.4 – Blagajničko poslovanje.\nRevizijom Godišnjeg finansijskog izvještaja Pokreta za Pljevlja za 2017. godinu izvršena je provjera realizacije preporuka datih u Izvještaju revizije za prethodnu godinu i utvrđeno je da je Partija realizovala date preporuke.\nKonačan Izvještaj o reviziji Godišnjeg konsolidovanog finansijskog izvještaja Pokreta za Pljevlja za 2017. godinu objavljen je na zvaničnoj internet stranici Državne revizorske institucije.\nIzvještaj o reviziji Godišnjeg finansijskog izvještaja Pokreta za Pljevlja za 2017. godinu\nMore in this category: « Predstavnici Državne revizorske institucije učestvovali na 30. sjednici Odbora za bezbjednost i odbranu\tOdržana rasprava Skupštine Crne Gore povodom Izvještaja o reviziji Prijedloga zakona o Završnom računu Budžeta Crne Gore za 2017.godinu i Godišnjeg izvještaja DRI »


Izložba plakata i naslovnih strana lista za decu „Neven“ u Zmajevoj školi\nsreda, 1. decembar 2021. 11:47h\nIzložba plakata i naslovnih strana lista za decu „Neven“ organizovana je u prostorijama Osnovne škole „Jovan Jovanović Zmaj“ u Pančevu povodom dana škole i obeležavanja Zmajevog rođendana.\nIzložba naslovnih strana Nevena u Zmajevoj školi u Pančevu OŠ "Jovan Jovanović Zmaj"\nIzložba nosi naziv "Neven, prvih 140 godina". Učenici imaju priliku da vide prve naslovnice časopisa "Neven" čije je ilustracije radio čuveni slikar Uroš Predić.\nPored "Nevena" kakvog pamte neke starije generacije, đacima je predstavljen i najnoviji broj ovog časopisa koji i dan danas izlazi.\nNajuspešniji literarni radovi školskog konkursa "Kad bi..." među kojima su radovi učenika 3. i 4. razreda, nagrađeni su besplatnim primerkom Čika Jovinih stranica.\nJelena Dopuđ, urednica lista „Neven“ kaže da su u okviru izložbe predstavljene naslovne strane kao i najznačajnije i najdugovečnije rubrike najstarijeg časopisa na ćirilici za decu, koji je pre više od 140 godina stvorio Jovan Jovanović Zmaj, najznačajniji pesnik srpskog romantizma i Čika Jova, najomiljeniji narodni i dečji pesnik.\nDavne 1880. godine, nastao je i zauvek procvetao najmoderniji list za decu, stvaran po ugledu na svetske časopise, a ponajviše na engleski list „ The Children friend“. Zmajev „Neven“ ili kako su ga još zvali Čika Jovin list bio je po svim svetskim i evropskim merilima, u njemu su bili zastupljeni tekstovi za svačiji uzrast i istovremeno zadovoljavali potrebe za igrom, zabavom, razonodom i pre svega novim saznanjima. Zmaj je po mnogo čemu bio prvi, tako je u „Nevenu“ objavljen prvi strip, prva lutkarska predstava, prvi aforizam, prva razglednica na svetu... Čika Jova, kako ga je narod od milošte zvao bio je daleko ispred svog vremena i još za života postao besmrtan. Svoj „Neven“ je uređivao do poslednjeg dana (14. jun 1904.) namenio ga „čestitim naraštajima“, i njime postavio temelj literaturi za decu koja je pod tuđim nebom sticala i hrabro branila svoj identitet. Kako je sam Zmaj bio veliki rodoljub i patriota, tako je i Neven bio i ostao „stub jeziku svom“, rekla nam je Jelena Dopuđ, urednica lista za decu „Neven“.\nOd decembra 2020. godine „Neven“ je predat u ruke Novosadskom dečjem kulturnom centru, najmlađoj ustanovi grada Novog Sada. Od tada izlazi jednom u dva meseca, besplatan je i deli se svim posetiocima Novosadskog dečjeg kulturnog centra, šalje na adrese osnovnih škola, biblioteka i značajnijih ustanova kulture u Novom Sadu, Pokrajini i Republici.\nU izradi je i android aplikacija za časopise „Neven“ i „Mali Neven“, (Mali Neven izlazi samostalno od 1983. godine, do tada je bio podlistak „Nevena“) koju je finansijski podržalo Ministarstvo kulture i informisanja Republike Srbije, kao i Uprava za kulturu Grada Novog Sada.\nlist za decu neven\nOsnovci iz Pančeva predstavljaće južnobanatske škole na međuokružnom takmičenju u basketu 3×3\n150 godina od izlaska prvog broja časopisa „Žiža“\n“Dečja nedelja” obeležena bogatim programom u OŠ “Jovan Jovanović Zmaj”\nPredivan gest zaposlenih u Zmajevoj školi: video spot zajedništva i podrške svim učenicima i njihovim porodicama (VIDEO)


VOICE: Radnik obezbeđenja firme bliske SNS-u kupuje firme u blokadi | Nova Ekonomija\nIlustracija FOTO: Vikimedia\nVOICE je naveo da je vlasnik i direktor Koguarda Ivan Kocić iz Beograda, čiji profil na društvenoj mreži Fejsbuk (Facebook) obiluje fotografijama sa visokim državnim funkcionerima, kao što su Nebojša Stefanović i Siniša Mali, kao i brojnim fotografijama sa skupova u organizaciji MUP-a Srbije i stranačkih skupova SNS-a.\nPodseća se da je pažnju domaće javnosti početkom prošle godine privukao izvesni Robert F. o kojem su mediji pisali kao o "najbogatijem Novosađaninu", sa više od 400 blokiranih firmi u vlasništvu. On je na oglasnim internetskim stranama i na izlogu novosadske kancelarije objavio da kupuje firme u blokadi.\nPočetkom 2017. godine Robert F. je završio u pritvoru, a za Robertovu šemu, kako su je nazivali mediji, sumnjalo se da predstavlja sasvim novi vid kriminala u Srbiji opasnu prevaru, komplikovanu za dokazivanje, za čije je otkrivanje i rasvetljavanje trebalo više godina.\nPrema rezultatima policijske istrage, Robert F. se teretio da je za novčanu nadoknadu preuzimao firme sa blokiranim računima nakon što su vlasnici iz istih izvukli sve "zdravo": novac, zalihe i nepokretnosti.\nVOICE navodi da se godinu i po dana kasnije, na sajtu "kupujemprodajem", nalazi desetak oglasa koji nude uslugu kupovine propalih preduzeća po ceni od 100 do 300 evra, "profesionalno, nenametljivo i u skladu sa zakonom", uz popust za više firmi.\n"Mi vam nudimo rešenje otkup vaše firme pod povoljnim uslovima. Nakon toga možete započeti nove poslovne pobede, otići u inostranstvo, prijaviti se na biro. Zavisno od razloga koji je bio primaran da se odlučite za otkup firme", nudi se u oglasu World Business Solution.\nJedan prijatelj redakcije VOICE-a predstavio se kao vlasnik firme koja je blokirana zbog poreskog duga od 28 miliona dinara.\n"Pretpostavljam da znate proceduru. Odlazite sa našim čovekom kod notara sa dokumentacijom. Vaša firma menja vlasnika, direktora i sedište. Na rešenje iz APR-a čeka se najviše tri radna dana", rečeno je uz savet da se prethodno "rešimo" eventualnog lagera koji firma poseduje, piše VOICE.\nU članku se navodi da vlasnica firme World Business Solution sa kancelarijama u Beogradu i Novom Sadu ima isto prezime kao onaj po kome je preuzimanje firmi u blokadi dobilo ime Robertova šema Izabela F.\nVOICE: NIS prošle godine uplatio 36 odsto novca manje na ime rudne rente


Objavljeni rezutati istraživanja informacionih sektora maloprodaja – Personal magazin\nGlobalno istraživanje sprovedeno među rukovodiocima informacionih i informatičkih sektora u maloprodaji (CIO) pokazuje da će 50% trgovina na malo održati IT budžete na istom nivou, dok 26% njih očekuje povećanje…\nGlobalno istraživanje sprovedeno među rukovodiocima informacionih i informatičkih sektora u maloprodaji (CIO) pokazuje da će 50% trgovina na malo održati IT budžete na istom nivou, dok 26% njih očekuje povećanje ulaganja u IT u 2010. godini\nKompanija Aldata Solution, vodeći dobavljač softverskih rešenja za trgovinu na malo i veliko, objavila je rezultate prve godišnje globalne ankete sprovedene među rukovodiocima informacionih sektora (CIO) u maloprodaji – koje je sponzorisala zajedno sa kompanijom IBM. Ispitivanje je otkrilo da, uprkos teškim ekonomskim uslovima, više od polovine intervjuisanih maloprodaja (51%) očekuje da svoje IT budžete, kao procenat od prodaje, zadrži na istom nivou i u sledećoj godini, dok 26% veruje da će se njihov IT budžet povećati u skladu sa već pokrenutim projektima. Ispitivanje informatičkih rukovodilaca („CIO” i „IT direktori”) kompanija koje se bave maloprodajom u Evropi i Sjedinjenim američkim državama sprovela je kompanija Martec International, specijalizovana za istraživanja u maloprodajnoj industriji, u četvrtom tromesečju 2008. godine.\nIstraživanje kompanija Aldata i IBM otkriva da većina maloprodavaca namerava da iskoristi investicije u IT za postizanje većeg povraćaja od resursa koje već poseduju, poput zaliha i prostora. Investiranje u IT se planira kod sistema koji doprinose unapređenju upravljanja zalihama i dostupnosti, povećanju prodaje kroz nove kanale i povećanju efikasnosti promocije. Istraživanje je takođe pokazalo da je mnogo manja verovatnoća da će maloprodavci investirati u oblasti koje daju kratkoročni povraćaj investicije (ROI).\n„Istraživanje je sprovedeno krajem 2008. godine kada su maloprodavci već osećali pun efekat recesije, što ove rezultate čini ohrabrujućim,” rekao je Alan Dejvis (Allan Davies), direktor marketinga kompanije Aldata. „Jasno je da rukovodioci informatičkih i tehnoloških sektora ne gube nerve i da maloprodavci investicije u IT i dalje ne sagledavaju kao luksuz već kao sredstvo za smanjenje troškova i poboljšanje performansi u relativno kratkom periodu. Ovo se apsolutno poklapa sa našim iskustvom tokom nekoliko poslednjih tromesečja. Apetiti za zamenom kompletnih sistema su relativno mali, a pravi fokus je na uvođenju rešenja u specifične oblasti kao što je automatska popuna, gde se koristi mogu osetiti već u dolazećim mesecima, umesto u godinama.”\nGlobalno, istraživanje je pokazalo da 87% maloprodavaca ili ima ili planira uvođenje aplikacija za automatsku popunu u naredne tri godine. Rezultati su posebno značajni u regionu Evrope, Bliskog Istoka i Afrike gde je stopa potvrda dostigla vrednost od 97%, od kojih je skoro polovina ispitanih ili u procesu implementiranja nadogradnje sistema ili u planiranju novih sistema. Trideset procenata maloprodavaca smatra automatsku popunu najvažnijim načinom optimizacije popune i primene upravljanja zalihama, za kojom sledi prognoza tražnje (27%).\nU domenu aplikacija za logistiku i distribuciju, u anketi se posebno izdvojila aplikacija za upravljanje skladištem u realnom vremenu. U SAD, 84% anketiranih već koristi ovakav sistem a još njih 11% planira nadogradnju. Mobilne aplikacije su takođe dosta zastupljene, podaci ponovo pokazuju da su maloprodavci u SAD više napredovali od maloprodavaca u regionu EMEA. Dok je u EMEA regionu 62% ispitanih maloprodavaca već implementiralo mobilne aplikacije, a još njih 29% planira da unapredi ili implementira nove sisteme, 100% ispitanih maloprodavaca u SAD-u već koristi mobilne aplikacije u logistici i distribuciji, a 16% planira da unapredi sistem u naredne tri godine.\nIT i arhitektura podataka\nUpravljanje ključnim podacima u preduzeću (Enterprise Master Data Management – MDM) pokazalo se najvažnijom aplikacijom u ovoj oblasti, prema oceni 36% ispitanika. Ovo je jedini primer u istraživanju da aplikacija koju ne karakteriše najveća rasprostranjenost – samo 28% ispitanika je već implementiralo MDM – ima najveći prioritet za većinu maloprodavaca, što ilustruje podatak da 48% maloprodavaca ili planira da unapredi ili da implementira MDM u naredne tri godine.\nZa potrebe ovog globalnog istraživanja u maloprodaji, u periodu od septembra 2008. do januara 2009. godine intervjuisani su senior IT izvršioci iz regiona Severne Amerike i Evrope, Bliskog Istoka i Afrike. Intervjuisane maloprodaje imale su prodaju koja prevazilazi 100 miliona dolara u kategoriji neprehrambenih proizvoda i 250 miliona dolara u kategoriji prehrambenih proizvoda. Ukupna prodaja kompanija koje su obuhvaćene anketom iznosi 265 milijardi dolara i predstavlja 5% maloprodajnog tržišta Severne Amerike i EMEA regiona. Ukupan broj prodavnica svih intervjuisanih maloprodavaca je preko 40.000. Najvažnije delove istraživanja možete preuzeti sa: www.GlobalRetailCioSurvey.com\nObjavljeni rezutati istraživanja informacionih sektora maloprodaja was last modified: March 18th, 2009 by Redakcija\nLogitech pomaže da rad sa prenosivim računarom bude udobniji bilo gde u kućit


KAMPANJA: "Istaknimo domaće proizvode" - Pozitivne.info\nKAMPANJA: “Istaknimo domaće proizvode”\nBolji posao 16/06/2013 Naj Vijesti 0\n"Istaknimo domaće proizvode"1 posao22\nUdruženje nezaposlenih u BiH počelo je realizaciju kampanje “Istaknimo domaće proizvode”. Članovi Udruženja aktivnosti u okviru kampanje provodit će na teritoriji BiH, utemeljene na...\nUdruženje nezaposlenih u BiH počelo je realizaciju kampanje “Istaknimo domaće proizvode”.\nČlanovi Udruženja aktivnosti u okviru kampanje provodit će na teritoriji BiH, utemeljene na trenutnim zakonskim propisima koje određuju zastupljenost minimalno 40 posto robe proizvedene u BiH i istaknute u svim marketima i šoping centrima.\nUdruženje nezaposlenih u BiH planira obavijestiti sve markete i šoping centre da su dužni pridržavati se zakona i fizički odvojiti proizvode BiH s posebno istaknutim natpisom “Proizvedeno u BiH” u cilju podizanja svijesti građana da kupuju domaće.\nBit će obaviještene sve tržišne inspekcije, trgovački centri i ostali privredni subjekti da se priključe kampanji.\nKampanja će trajati 60 dana i šoping centri u ovom roku koji budu sproveli incijativu Udruženja bit će posebno istaknuti u medijima, a u suprotnom bit će označeni kao nepopularni te će Udruženje pozvati građane da ih bojkotuju prilikom kupovine i u konačnici da izvrše jednodnevnu blokadu ovih centra širom BiH, saopćeno je u subotu iz Udruženja nezaposlenih u BiH.


KINA I RUSIJA OD UN-A TRAŽE DA SE UKINE DIO SANKCIJA SJEVERNOJ KOREJI | Hayat.ba\nKINA I RUSIJA OD UN-A TRAŽE DA SE UKINE DIO SANKCIJA SJEVERNOJ KOREJI\nKina i Rusija pozvale su Vijeće sigurnosti Ujedinjenih naroda da ukine dio sankcija Sjevernoj Koreji kako bi se ponovno pokrenuli nuklearni pregovori između Pjongjanga i Washingtona, rekao je jučer kineski veleposlanik pri UN-u.\nSjevernokorejski saveznici Moskva i Peking svoj su prijedlog iznijeli u nacrtu rezolucije koji je predstavljen članicama Vijeća sigurnosti nekoliko dana prije kraja godine, kad istječe rok koji je Pjongjang dao Washingtonu da ponudi koncesije kako bi se nastavili razgovori.\nKineski veleposlanik pri UN-u Zhang Jun rekao je novinarima u New Yorku da je Sjeverna Koreja “legitimno” zabrinuta zbog “teške humanitarne situacije” u zemlji.\nPozvao na “interakciju” obiju strana\nAko želite da nešto učine, morate nešto vi ponuditi s vaše strane – rekao je Zhang pozvavši na “interakciju” obiju strana.\nNe možete jednostavno očekivati da jedna strana učini više, dok druga samo sjedi sa strane. Obje strane trebale bi napraviti iskorak jedna prema drugoj kako bi se izgradilo međusobno povjerenje – rekao je Zhang.\nDodao je da se nada kako će zajednička rezolucija Rusije i Kine “prevladati zastoj i dovesti do nastavka političkog procesa”.


BEOGRADSKI SAJAM: Rasim Ljajić otvorio 56. smotru nameštaja – Balkanekspresrb.rs\nBEOGRADSKI SAJAM: Rasim Ljajić otvorio 56. smotru nameštaja\nDanas je u Beogradu, potpredsednik Vlade Srbije i ministar trgovine, turizma i telekomunikacija Rasim Ljajić otvorio 56. Međunarodni sajam nameštaja, opreme i unutrašnje dekoracije.\nNa Sajmu, koji će biti otvoren do 11.novembra svoje proizvode predstaviće više od 500 domaćih i stranih izlagača iz 45 zemalja.\nLjajić je rekao da uprkos ranijim najavama o propasti naše drvne industrije, ta industrija beleži rast proizvodnje od devet odsto, prodaju nameštaja na domaćem tržištu za 14 odsto i porast izvoza za 16 odsto prošle godine, koji je, dostigao 418 miliona evra.\n“To nije i konačno i nije puni kapacitet naše drvne industrije. Mislimo da postoji prostor za dalje povećanje, za dalje unapređenje, jer će ovo biti jedna od industrija koja može da pomogne i rastu BDP-a i smanjenju nezaposlenost u zemlji i posebno rastu našeg izvoza”, istakao je Ljajić.\nMinistar smatra da su pred srpskom drvnom industrijom dva ključna problema, a jedan od njih je što sve veći broj proizvođača izvozi trupce i rezanu građu, a onda domaći proizvođači nameštaja tu rezanu građu uvoze po znatno većim cenama.\n“Samo prošle godine je izvoz trupaca i rezane građe dostigao rekordnih 94 miliona evra, a kada bi se taj iznos upola smanjio i ti poluproizvodi koristili za proizvodnju nameštaja naš izvoz bi porastao za 150 do 200 miliona evra”, istakao je Ljajić.\nIstovremeno sa Međunarodnim sajmom nameštaja održava se i Međunarodni sajam mašina i alata iz oblasti drvne industrije u hali 5 i koji će trajati dan kraće, do 10. novembra.\nNeke od zemlja iz kojih učesnici dolaze su Italija, Nemačka, Švajcarska, Austrija, Švedska, Turska, Češka, Bosna i Hercegovina, Bugarska, Hrvatska, Makedonija, Crna Gora, Poljska, Rumunija, Slovenija…\nOrganizatori očekuju da će ove godine sajam posetiti oko 85.000 posetilaca.♦\nTagsRasi Ljajić Sajam nameštaja\nMSUB: Kustoski kurs „Šta kustosiranje može/treba da bude?“


Kremlj: Pregovori sa SAD-om i NATO-om zasad neuspješni - Kamenjar\nKremlj je u četvrtak opisao “neuspješnima” dosadašnje pregovore Rusije, Sjedinjenih Država i NATO-a i naveo da ima neslaganja u temeljnim pitanjima.\nGlasnogovornik Kremlja Dmitrij Peskov rekao je da Moskva “izrazito negativno” gleda na zakon o sankcijama Rusiji koji su predstavili američki demokratski senatori i da se to doima kao pokušaj pritiska na Moskvu.\nPeskov je rekao da su dva kruga pregovora Rusije i Zapada ovog tjedna dovela do “pozitivnih nijansi”, ali Moskva traži konkretne rezultate, ne nijanse.\n“Na pojavu takvih dokumenata i izjava gledamo izrazito negativno dok se u pozadini odvijaju pregovori, iako neuspješni”, rekao je Peskov novinarima.\nPredložene mjere “ne doprinose konstruktivnoj atmosferi u ovim pregovorima”, dodao je.\nBorrell: Nećemo pregovarati s Rusijom pod pritiskom


HomePolitikaBrnabić očekuje veća ulaganja kompanija iz SAD u Srbiju\nPredsednica Vlade Srbije Ana Brnabić, koja je u poseti Sjedinjenim Američkim Državama kako bi Srbiju promovisala kao konkurentnu destinaciju za investiranje u istraživačko-razvojne i poslovne centre visokotehnoloških kompanija, izrazila je nadu da će, nakon sastanaka koje će imati, uslediti novi krug investiranja iz te zemlje u Srbiju.\nBrnabić je po dolasku u Njujork najavila da će u naredna dva dana imati brojne sastanke sa predstavnicima američkih startap kompanija i zajednicom koja investira u te kompanije, finansira istraživanje i razvoj u različitim oblastima, ali i generalno većim kompanijama iz IT sektora, objavila je Vlada Srbije.\nPremijerka je istakla da je sve veća zainteresovanost američkih kompanija za Srbiju i to, ne samo zato što Srbija u poslednjih godinu i po dana počinje da se pojavljuje u vrhu svih svetskih izveštaja o IT industriji, inovacijama, istraživanju i razvoju, kao i o digitalizaciji uopšteno, već i zato što imaju dobra iskustva u Srbiji.\nOna je kao primer navela jednu od najvećih američkih kompanija NCR, koja završava veliki kampus u Srbiji koja će biti i centar za istraživanje te kompanije u Evropi.\nPrema njenim rečima, to su i Majkrosoft, koji ima jedan od najuspešnijih istraživačkih i naučnih centara u Srbiji, kao i kompanije koje su u poslednjih godinu dana kupile naše velike i poznate kompanije, kao što su Epik entertejment i Tu tajms.\n„Mogu da kažem da su neki naši dalji pravci razvoja i to što smo među prvima u Evropi doneli zakonsku regulativu oko kriptovaluta, što smo u deset najboljih na svetu po blokčejn tehnologiji i po gejming industriji i ulažemo sve više novca u biomedicinu. Sve su to neki pravci razvoja koje su mi ovde preliminarno potvrdili, kao i da se Srbija kreće u dobrom smeru“, naglasila je ona, navedeno je na sajtu Vlade Srbije.\nBrnabić je ukazala na to i da je Srbija od 2016. dobro strateški investirala, pre svega u obrazovni sektor, uvođenjem programiranja i informatike kao obaveznog predmeta u osnovne škole i proširivanjem kapaciteta na tehničkim fakultetima.\nPredsednica Vlade je podsetila na to da je Srbija uvela i predmet digitalni svet od prvog razreda osnovne škole, povećala broj specijalizovanih IT odeljenja, ulagala u naučno-tehnološke parkove i osnovala čak tri nova istraživačka instituta.\nOna je istakla da je to dovelo do toga da Srbija bude u vrhu po nekim najkredibilnijim svetskim izveštajima, kao što je Startap džinom ili Svetski ekonomski forum, napomenuvši da je pre nekoliko nedelja na Uneskovoj listi zemalja, koje se ističu ulaganjem u istraživanje i razvoj, Srbija prvi put bila u top 15 zemalja u svetu.\n„Srbiju sada prepoznaju kao destinaciju gde vredi doći i pre svega se raspitati se šta se tu dešava, šta su inovacije, šta je uradila da se tako izdvoji u odnosu na sve druge i u regionu i Evropi i da se onda zainteresuju za investiranje i to ne samo u otvaranje svojih kompanije, već i u naše startap kompanije i fondove, za šta već postoji zakonska regulativa“, navela je Brnabić.\nPSS: Dvojica policajaca povređena tokom intervencije u Beloj Crkvi


17.05.2013. / 17:34\nBANJALUKA, Delegacija Međunarodnog monetarnog fonda /MMF/ konstatovala je da je Republika Srpska ispunila sve obaveze iz dodatnog Pisma namjere i da će zaključenje trećeg pregleda i isplata junske tranše biti uslovljeni usvajanjem Zakona o budžetskom sistemu u Federaciji BiH /FBiH/,\nBevanda: Nepotrebno dopunsko Pismo namjere\n19.04.2013. / 17:41\nSARAJEVO, Predsjedavajući Savjeta ministara BiH Vjekoslav Bevanda smatra da je nepotrebno dopunsko Pismo namjere u vezi sa odobravanjem nove tranše BiH iz stendbaj-aranžmana sa Međunarodnim monetarnim fondom /MMF/.\nMMF: Institucije ispunjavaju obaveze iz Pisma namjere\n21.02.2013. / 14:48\nSARAJEVO, Institucije na nivou BiH planiranom dinamikom ispunjavaju obaveze proistekle iz Pisma namjere sa MMF-om, ocijenjeno je u razgovoru zamjenika ministra finansija i trezora BiH Edite Đapo sa zvaničnicima MMF-a.\nMMF: Dobra realizacija odrednica iz Pisma namjere\n20.02.2013. / 16:31\nBANJALUKA, Predstavnici Međunarodnog monetarnog fonda /MMF/ ocijenili su danas u razgovoru sa predstavnicima Ministarstva finansija Republike Srpske da se strukturalne odrednice iz Pisma namjere realizuju željenom dinamikom.\nMMF: Srpska poštuje Pismo namjere\n18.02.2013. / 14:24\nBANJALUKA, Delegacija Međunarodnog monetarnog fonda /MMF/ iskazala je tokom današnjeg susreta sa ministrom finansija Republike Srpske Zoranom Tegeltijom u Banjaluci zadovoljstvo ispunjavanjem strukturalnih odrednica iz Pisma namjere, uz napomenu da sa Republikom Srpskom ova finansijska institucija nema otvorenih pitanja.\nBevanda ponovio da ne postoji novo Pismo namjere\n04.01.2013. / 20:56\nSARAJEVO, Predsjedavajući Savjeta ministara Vjekoslav Bevanda ponovio je da ne postoji novo Pismo namjere MMF-u, kako to tvrdi Centar za zastupanje građanskih interesa /CPI/, čime Centar na najgrublji način dezinformiše javnost, saopšteno je večeras iz Bevandinog kabineta.\n03.01.2013. / 20:42\nSARAJEVO, Predsjedavajući Savjeta ministara BiH Vjekoslav Bevanda negirao je večeras da su vlasti u BiH uputile bilo kakvo dodatno pismo namjere Međunarodnom monetarnom fondu /MMF/.\nVlasti BiH uputile su novo pismo namjere MMF-u\n30.12.2012. / 12:55\nSARAJEVO, Vlasti BiH uputile su novo pismo namjere MMF-u u kome navode da je ekonomska situacija danas teža nego u vrijeme kada je sklopljen aranžman sa tom međunarodnom finansijskom institucijom, tako da će morati da budu uvedene dodatne mjere i\nPotpisano Pismo najmjere o izgradnji linije za preradu silicijum metala\n06.09.2012. / 16:43\nBANJALUKA, U Banjaluci je danas potpisano Pismo namjere o izgradnji proizvodne linije za preradu silicijim metala na području opštine Mrkonjić Grad koja će zapošljavati 100 radnika i u koju će biti uloženo 30 miliona evra.\nSutra potpisivanje pisma namjere o novoj proizvodnoj liniji\n05.09.2012. / 17:29\nBANJALUKA, Potpredsjednik Vlade Republike Srpske Jasmin Komić i načelnik opštine Mrkonjić Grad Divna Aničić potpisaće sutra sa rukovodstvom italijanskog preduzeća “Metalege” pismo namjere o izgradnji, na području ove opštine, nove proizvodne linije za preradu silicijum metala, čija je vrijednost 30\nBord direktora MMF-a o pismu namjere 24. septembra\n28.08.2012. / 8:45\nISTOČNO SARAJEVO, Predsjednik Vlade Republike Srpske Aleksandar Džombić rekao je da će 24. septembra Bord direktora MMF-a razmatrati pismo namjere u vezi novog stendbaj aranžmana sa BiH.\nTegeltija: Nema smanjenja primanja socijalnim kategorijama\n27.08.2012. / 7:43\nBANJALUKA, Rebalansom budžeta Republike Srpske za 2012. godinu ničija lična prava, koja se odnose na invalidnine, boračke dodatke i drugo, neće biti umanjena, odnosno korisnici ovih prava će zadržati primanja koja su im zagarantovana Zakonom o budžetu RS.


Privatni časovi korejskog jezika\nPrivatni časovi korejskog jezika - Audio verzija\nKao jedna od retkih škola stranih jezika u našoj zemlji, Akademija Oxford u svom redovnom planu kurseva ima i Kurs korejskog jezika. A kao svojevrstan dokaz da uvek idemo u korak sa svetskim trendovima i standardima u oblasti nastave jezika, uz mnoge druge vidove obuke svim polaznicima koji su zainteresovani za učenje ovog jezika nudimo i mogućnost da pohađaju nastavu u okviru Privatnih časova korejskog jezika. Uz sve to, naša škola organizuje i Pripremnu nastavu za polaganje ispita za sticanje sertifikata o nivou poznavanja ovog jezika, koji je priznat na međunarodnom nivou.Ne samo da je korejski jezik zvaničan na području Severne i Južne Koreje, već je i jezik kojim govori čak blizu 80 miliona ljudi u regionu Jugoistočne Azije, te se na svetskoj listi nalazi na visokom 17. mestu. Uz to, korejski jezik govori izuzetno mali broj ljudi kao strani jezik, pa je to još jedan od razloga da počnete i Vi da ga učite, uzevši u obzir da su korejske kompanije među najuspešnijim u svetu.\nSvi kursevi korejskog jezika u našoj školi su usklađeni sa pravilima CEFR - a (The Common European Framework of Reference for Languages), koji je zapravo Zajednički evropski referentni okvir za jezike. Osnovna pravila prema ovom okviru se odnose na znanja koja polaznik treba da ima ukoliko uči jezik kao strani, a koja su podeljena na ukupno 6 nivoa.\nNajviši nivo znanja koji može da stekne osoba kojoj neki jezik nije maternji je Viši napredni nivo, donosno C 2 nivo po CEFR - u. Inače, nivoi kreću od A 1 i A 2 kao početnog i višeg početnog, preko nižeg i višeg srednjeg nivoa znanja (B 1 i B 2 nivoi) do nižeg naprednog nivoa C 1 i već pomenutog C 2 nivoa.\nI Privatni časovi korejskog jezika usklađuju svoj program prema ovim pravilima, stim što polaznik može da odluči da li će učiti sve oblasti korejskog ili će fokus nastave biti samo na određenim, kao i da li će se časovi održavati u prostorijama Škole korejskog jezika Akademije Oxford ili će profesor dolaziti u Vaš dom kako bi držao nastavu.\nUz sve to, sami odlučujete koliko često će se održavati Privatni časovi korejskog jezika na nedeljnom, mesečnom ili godišnjem nivou, a nastava se organizuje kao individualna. To zapravo znači da profesor obučava samo jednog polaznika.\nNaravno, ukoliko polaznik želi da korejski uči sa još jednom osobom, važno je da to naglasi kada se prijavljuje za ovaj vid nastave, jer profesor treba da uskladi program kursa sa takozvanom poluindividualnom nastavom, odnosno nastavom za dva polaznika. Vrlo je važno da znate ukoliko želite da Privatni časovi korejskog jezika budu organizovani za dve osobe, da oni moraju imati približno isti nivo znanja, kao i da su zainteresovani za učenje istih oblasti.\nKorejski jezik pripada porodici altajskih, odnosno uralskih jezika, a uz korejski ova grupa obuhvata i takozvane tunguske, turkijske i mongolske jezike. Pojedini stručnjaci svrstavaju i japanski jezik u ovu grupu. Iako je do 15. veka korejski jezik pisan kineskim pismom, od tada pa do danas se koristi takozvani hangul, koji čini 51 jamo (složenica dve korejske reči u značenju ja i majka), odnosno znakova. Znakovi hangula, njih 24 su istovetni kao i slova latinice, stim da je 10 vokala i 14 suglasnika. Ostali znakovi hangula su spoj nekoliko slova.\nInače, ovaj jezik se osim u Južnoj i Severnoj Koreji, te pokrajini Janbjan u kojima je i zvaničan, govori i u Kini, Japanu, ali i na području Rusije, te u manjem procentu na Tajlandu. Vrlo je zanimljvio da u ovom jeziku postoji čak 7 različitih načina obraćanja, koja se primenjuju u formalnim, javnim situacijama, a uz to u korejskom se samo određene grupe reči, a tu se prvenstveno misli na imenice i glagole, koriste kada je potrebno obratiti se određenoj osobi koja je starija ili, pak zauzima viši status u društvu.\nU ovom jeziku je prisutan veliki broj pozajmljenica i to prvenstveno onih koje su preuzete iz kineskog jezika, a poslednjih decenija u korejskom kojim se govori u Južnoj Koreji je prisutan veliki broj reči preuzetih iz engleskog jezika, dok su Severnoj Koreji to uglavnom nije slučaj. Naravno, ovo su samo neke od uopštenih karakteristika, a tokom Privatnih časova korejskog jezika ćete naučiti još mnogo toga, kako biste mogli da nesmetano komunicirate,pišete ili čitate korejski, a u zavisnosti od Vaših želja !\nAko želite da naučite ili poboljšate svoja znanja ovog interesantnog jezika koji koristi vrlo mali broj ljudi kojima on nije maternji, tu su Privatni časovi korejskog jezika ! Naučite jezik u Školi stranih jezika Akademije Oxford, koja je dobro poznata po hiljadama polaznika, budući da pruža najkvalitetniju nastavu po cenama koje važe za najpovoljnije !\nSpisak gradova za privatne časove korejskog jezika\nOpšti kurs korejskog jezika\nKonverzacijski kurs korejskog jezika\nSpecijalizovani kurs korejskog jezika\nPoslovni kurs korejskog jezika\nIndividualni kurs korejskog jezika\nKurs korejskog jezika za decu


U Kuli se gradi najveća evropska agrosolarna elektrana U Kuli se gradi najveća evropska agrosolarna elektrana\n05/05/2022 autorka: Jelena Kozbašić\nFotografija: Wikimedia / Akmu.cazri\nU Kuli niče prva agrosolarna elektrana u regionu i najveća u Evropi, kapaciteta 660 MW. Projekat, vredan 340 miliona evra, zvanično je otpočet 4. maja kada su kompanije MK Group, Fintel Energija i PowerChina potpisale su Memorandum o razumevanju.\nU sklopu ovog pionirskog poduhvata na našim prostorima, na istoj površini zahvaljujući energiji sunca nastajaće dva proizvoda – električna energija u solarnim panelima i poljoprivredne kulture ispod njih.\nProjekat će se prostirati na 770 hektara zemljišta, kako je saopšteno. Planirana godišnja proizvodnja solarne elektrane od 832 GWh trebalo bi da zadovolji potrebe 200 hiljada domaćinstava. „Na ovaj način nastavljamo da doprinosimo ostvarenju cilja Republike Srbije da učešće energije iz obnovljivih izvora poveća na najmanje 40 odsto do 2040. godine,” izjavio je generalni direktor Fintel Energije, Ticijano Đovaneti.\nPrema rečima Andrije Vukovića, direktora resora za finansije i rizike u MK Groupu, ovaj projekat doneće još jednu inovaciju u srpski energetski sektor. Reč je o postrojenju za proizvodnju zelenog vodonika koje će se napajati iz solarne elektrane. „Pored zelenog vodonika ova tehnologija omogućiće i proizvodnju 300 tona urea mineralnog đubriva dnevno, dobijenog na potpuno održiv način”, dodao je Vuković.\nMK Group i Fintel Energija već su sarađivale na polju čiste energije – kompanije su 2015. godine u Kuli izgradile prvi vetropark kod nas ukupne instalisane snage 9,9 MW, a potom je usledilo još sličnih projekata za iskorišćenje energije vetra.\nAgrosolar zapravo predstavlja vid maksimiziranja iskorišćenosti poljoprivrednih površina. Ispod solarnih panela sade se biljke. Na ovaj način stvara se mikroklima koja paralelno povećava prinose i generisanu struju.\nUprkos tome što su sunčevi zraci neophodni za generisanje struje u solarnim elektranama, visoke temperature zapravo mogu da naruše efikasnost panela. Agrosolarni projekti tu imaju „keca u rukavu” – biljke ispravanjem hlade solarne panele i mogu da povećaju godišnju proizvodnju električne energije.\nNa mestima gde je onemogućena zemljoradnja, npr. zbog neobradive zemlje, u okviru solarne elektrane moguća je primena druge grane poljoprivrede – stočarstva. Životinje poput ovaca tamo mogu da pasu travu što će smanjiti troškove održavanja postrojenja.\nNe samo da agrosolar donosi ekološke benefite kroz smanjenje gasova sa efektom staklene bašte i smanjeni pritisak na ekosisteme i biodiverzitet, već donosi i ekonomsku korist samim poljoprivrednicima – nemački istraživači otkrili su da se 2-u-1 upotrebom energije sunca u elektroenergetici i poljoprivredi povećava efikasnost korišćenja zemljišta za preko 60%. Ovo bi uzgajivačima donelo dodatni profit, a istovremeno bi pomoglo u rešavanju problema gladnih pošto bi moglo da se kultiviše više hrane.


‘KULT’ – Za podršku inicijativama mladih izdvojeno oko 330.000 KM | Kupujmo i koristimo domaće\n‘KULT’ – Za podršku inicijativama mladih izdvojeno oko 330.000 KM\nInstitut za razvoj mladih KULT u protekle dvije godine u okviru programa “Jačanje vještine i poticanje liderstva kod mladih” izdvojio je oko 330.000 KM za inicijative mladih.\nU tom periodu podržano je 29 inicijativa mladih u 17 zajednica širom Bosne i Hercegovine.\nInicijative su usmjerene na razvoj sektora, provođenje postojećih legislative za mlade, učešće i uključivanje mladih, aktivizam te jačanje kapaciteta organizacija.\nKontinuirana finansijska i mentorska podrška organizacijama civilnog društva koje rade sa mladima ojačat će sektor rada s mladima i dati im potrebnu podršku za zagovaračke inicijative za zastupanje interesa mladih.\nJedna od inicijativa je “I kopija vrijedi” koju provodi Asocijacija srednjoškolaca u Bosni i Hercegovini.\nOni u okviru svoje inicijative zagovaraju promjenu upisne politike u Republici Srpskoj koja srednjoškolce završnih razreda ograničava na apliciranje na samo jedan fakultet jer prilikom upisa moraju predati originalne dokumente.\nRješenje koje je Asocijacija ponudila i koje zagovara jeste promjena članova u zakonima o visokoškolskom obrazovanju koji ograničavaju srednjoškolce na jedan izbor.\nPrije samog početka zagovaračke kampanje, održan je ‘I kopija vrijedi’ kamp na kojem je 36 srednjoškolaca uspješno informisano o cilju, strukturi i prethodnim rezultatima inicijative “I kopija vrijedi”, te su prikupljene informacije od učesnika o (ne)uspješnosti realizacije inicijative u njihovim zajednicama.\nUz to, finalizirana je publikacija “Analiza stavova srednjoškolaca o mogućnosti apliciranja na studije sa ovjerenom kopijom dokumenata” kojom će se kreirati argumentacijska platforma za zagovaranje inicijative u RS.\nAsocijacija u saradnji s drugim partnerima u prethodnim godinama uspješno je provela ovu inicijativu na gotovo svim javnim univerzitetima u Federaciji BiH.\nNajveći broj inicijativa podržan je kroz Urgentni fond. Institut povremeno raspolaže Urgentnim fondom za organizacije civilnog društva.\nCilj ovog fonda jeste unapređenje položaja mladih i omladinskog sektora u Bosni i Hercegovini.\nKroz fond aplikanti na vrlo jednostavan način mogu podržati postojeće ili kreirati potpuno nove programe i aktivnosti za bolji položaj mladih u Bosni i Hercegovini.\nZa razliku od Asocijacije, mladi okupljeni oko Udruženja građana ‘Korijeni’ Ugljevik zajedno sa svojim prijateljima i partnerima iz Udruženja mladih općine Sapna ‘Korak’ proveli su inicijativu “Zajedno za Majevicu”.\nUdruženim snagama educirali su mlade iz ovih zajednica, ali i ostavili trajni trag uređenjem i opremanjem turističkim etno mobilijarom prostor za odmor i razonodu pored jezera Mezgraja na području općine Ugljevik i prostora za odmor i razonodu pored jezera Sniježnica na području općine Sapna.\nZajedničkim radom na uređenju navedenih lokacija, mladi su pokazali da su spremni zajedno graditi budućnost BiH saradnjom, dijalogom, radom i aktivizmom.\nPodršku Institutu u ovom periodu pružila je Ambasada Švedske u BiH, a Institut će nastaviti i u narednom periodu u skladu sa resursima kojima bude raspolagao podržavati mlade i unapređivati položaj mladih u Bosni i Hercegovini, saopćeno je iz KULTA.\nApr 12 01:57


Nikodijević: Skupština će glasati o odlukama donesenim za vreme vanrednog stanja - Beograd - Dnevni list Danas\nPočetna » Beograd » Nikodijević: Skupština će glasati o odlukama donesenim za vreme vanrednog stanja\n1Piše: Danas Online 22. maja 2020. 11.25\nOn je naveo da sala na Trgu Nikole Pašića ne može da obezbedi dovoljan razmak između odbornika i da ne postoji mogućnost da odbornik izađe za govornicu, a da pri tom ne dođe u kontakt sa drugim.\n„To je sve u suprotnosti s preporukama Zavoda za javno zdravlje, dok Mala sala Sava centra ispunjava potrebne uslove. U njoj se održavaju svetski kongresi, ima sve tehničke mogućnosti koje su nam potrebne za rad, ima 880 mesta, dok je nama potrebno 120-130. Jasno je da u tom slučaju postoji mogućnost poštovanja potrebne socijalne distance za svakog odbornika i člana stručnih službi, nema potrebe za pleksiglasom, a u samom objektu postoje i dezobarijere. Takođe, svi posetioci i zaposleni obavezni su da nose maske koje će i dobiti, a sala će prethodno biti i dezinfikovana. Tako ćemo moći da garantujemo bezbednost svakome ko učestvuje u sednici Skupštine grada“, rekao je Nikodijević za TV Prva.\n„Dnevni red predviđa usvajanje svih odluka donetih za vreme vanrednog stanja, jer nas zakon obavezuje da to učinimo u roku od 30 dana od ukidanja vanrednog stanja. Te odluke bile su javne i u vreme vanrednog stanja, a radi se o rebalansu budžeta, odlukama o vrtićima, ugostiteljskim objektima, a na dnevnom redu biće i jedan broj tačaka po redovnoj proceduri, pre svega u oblasti urbanizma, jer važno nam je da Beograd što više bude pokriven urbanističkim planovima“, rekao je Nikodijević a prenosi Sekretarijat za informisanje grada.\n„Među tačkama dnevnog reda naći će se i izveštaji o radu ombudsmana za prošlu godinu, realizaciji programa uređivanja i dodele građevinskog zemljišta za 2019. godinu, kao i dopune odluka o javnim parkiralištima, snabdevanju toplotnom energijom, osnivanju slobodne zone Beograd, utvrđivanju kategorija korisnika koji plaćaju subvencionisanu cenu komunalnih usluga i učešću Sekretarijata za javni prevoz u Međunarodnoj asocijaciji za javni prevoz“, precizirao je Nikodijević.\nNikola Nikodijević, sednica skupsine grada, Skupština grada Beograda, Vanredno stanjeBeograd\nNikodijević: Ponosan sam na rad Beograda u vanrednom stanju\n26. maja 2020. u 06.35\nKakva demagogija! Nigde u svetu se odluke ne legalizuju retroaktivno. To treba da zna i „najbolji student prava“ !


RTCG - Radio Televizija Crne Gore - Nacionalni javni servis :: Ekonomija :: Makron: Crnoj Gori podrška od 50 miliona\n07. 04. 2021. 18:10 >> 18:16 5\nFrancuska agencija za razvoj (ADF) će, u okviru strategije za Zapadni Balkan, u 2021. započeti aktivnosti u Crnoj Gori projektom od 50 miliona eura, kako bi podržala finansiranje malih i srednjih preduzeća i opština, u skladu sa ciljevima održivog razvoja, rekao je predsjednik Francuske Emanuel Makron.\nKako navode, Makron je uputio pismo premijeru Zdravku Krivokapiću u kojem mu je poželio najsrdačnije želje za uspješno obavljanje dužnosti predsjednika Vlade, nakon, kako navodi, jedinstvenog načina smjene vlasti.\n"Budite uvjereni da je Francuska uz vas u situaciji kada se vaša zemlja suočava sa izazovima, pandemijom, ali i sa izazovima jačanja vladavine prava, ekonomskog i društvenog razvoja", istakao je Makron.\n"Možete računati na podršku Francuske tokom sprovođenja neophodnih reformi. Kao što znate, naša ambasada i francuska ekspertkinja, koja je na raspolaganju vašoj Vladi, angažovani su u Podgorici s tim ciljem. Pored njih se i operativna služba, Francuska eskpertiza, može koristiti, naročito u okviru evropskih projekata. Ona se već koristi za potrebe jednog projekta podrške za pravosuđe i borbu protiv korupcije i organizovanog kriminala, za koji se nadam da će biti mogućnosti da se implementira", dodao je Makron.\nMakron je kazao da želi da bilateralni odnosi Francuske i Crne Gore i ubuduće jačaju.\n"Predstojeća posjeta crnogorskog ministra vanjskih poslova Parizu će tome i doprinijeti. Kao što ste i predložili, bilo bi mi drago da o ovim različitim temama sa Vama porazgovaram putem video ili telefonskog poziva", zaključio je Makron.\nEmanuel Makron CG - Francuska Zdravko Krivokapić ADF\n14. 04. 2021. 15\nZlonamjerne klevete da ću u koaliciju s DPS-om


Barselona rešila pitanje trenera - Sportskacentrala.com\nBarselona rešila pitanje trenera15.05.2017 21:48hŠpanski mediji preneli su vest da je katalonski gigant rešio pitanje šefa struke za narednu sezonu.\nOdavno je poznato da Luis Enrike neće voditi Barselonu u narednom prvenstvu, a i on sam je saopštio pre nekoliko meseci da neće produžiti ugovor, i da će napustiti Nou Kamp posle tri godine na klupi Barselone.\nOdmah nakon toga krenulo je spekulisanje ko bi mogao da sedne na užarenu klupu Katalonaca, pogotovo ako ove sezone ostanu bez titule u Španiji, a nisu se proslavili ni u Ligi šampiona, i ostaje im Kup kralja, kao jedino što mogu da osvoje.\nNekoliko poznatih trenerskih imena bilo je u opticaju, ali mediji na Pirinejima danas su objavili da je Barsa rešila problem trenera za predstojeći šampionat. Kako se čulo na Barsa TV, iz usta urednika Marsala Ljorentea, novi trener Barselone biće Ernesto Valverde, sadašnji strateg Atletika iz Bilbaoa.\n- Ernesto Valverde je novi trener Barselone, i s njim je potpisan ugovor na dve godine. Zvanična potvrda će biti početkom juna, kada se završi tekuća sezona, rekao je Ljorente.


Počela izgradnja kružne raskrsnice u Sremskoj Kamenici\nU cilju unapređenja putne infrastrukture na teritoriji Grada Novog Sada, u ponedeljak, 19. novembra, započeto je sa radovima na izgradnji kružne raskrsnice, ulice Put doktora Goldmana, Moše Pijade i Branislava Bukurova u Sremskoj Kamenic.\nU postojećem stanju ovo je neuređena četvorokraka raskrsnica na kojoj nije omogućen zadovoljavajući protok vozila, kao ni bezbedno kretanje pešaka i biciklista. Pešački saobraćaj u zoni raskrsnice je dosta frekventan jer se u blizini nalazi autobusko stajalište, dok se biciklistički saobraćaj odvija po kolovozu.\nFormiranjem kružne raskrsnice doprineće se efikasnijem i racionalnijem odvijanju kolskog saobraćaja na pravcu prema Institutu. Takođe, izgradnjom planiranih pešačkih i biciklističkih staza biće povećana bezbednost svih učesnika u saobraćaju, tako što će pešački saobraćaj biti olakšan, a biciklistički izmešten sa kolovoza. Radovi na izgradnji kružne raskrsnice obuhvataju i postavljanje novog javnog osvetljenja, kao i izmeštanje vodovodne i kanalizacione mreže iz zone buduće kružne raskrsnice. Trenutno su u toku radovi na podzemnoj infrastrukturi, pri čemu je bitno napomenuti da Institut nijednog momenta neće ostati bez dovoda vode. Takođe, za sve vreme izvođenja radova, vozilima će biti omogućen odgovarajući prilaz Institutu.\nZavršetak svih predviđenih radova može se očekivati početkom leta iduće godine, u skladu sa ugovorenim rokom od 210 kalendarskih dana.\nOva investicija vredna je preko 90 miliona dinara, a zajedničkim ulaganjem finansiraju je Grad Novi Sad, Gradska uprava za građevinsko zemljište i investicije i APV Vojvodina, Uprava za kapitalna ulaganja.


Process Lasso 2.42 Čuvar i ubica procesa koji troše previše resursa\nshon koneri taj Ned Mar 07, 2010 12:13 pm\nMalo kome se nije dogodio onaj klasičan slučaj kada je neki program ili proces bezobrazno i ničim izazvan odlučio zauzeti kompletno dostupno procesorsko vreme čineći u tom trenutku i najjači računar sasvim neupotrebljivim. Dakako, to je upravo onaj trenutak kada mnogi jednostavno izgube živce čekajući da se sve vrati na svoje mesto ili u bezuspešnim pokušajima da pokrenu u Windowse ugrađeni upravljač zadacim i terminiraju neotesani program.\nDa bi stvar bila još gora, u mnogim se slučajevima niti ne može pokrenuti Task manager čineći frustraciju unesrećenog korisnika još većom, a jedino se rešenje nalazi u ponovnom pokretanju računara što, ipak, već ionako isprovociranog korisnika obično dovodi do opšte histerije i nekontrolisanog napada besa koji se manifestira udarcem u računar hehehehe.\nStoga nas veseli postojanje sistemskih alata poput ovog programa s kojim biste trebali jednom za uvek sprečiti haotično ponašanje programa i uvek imati računar spreman za rad, bez obzira što neki pokrenuti proces ili program pokušava potrošiti previše sistemskih resursa. Process Lasso je, najblaže rečeno, alatka za upravljanje procesima, pa mu je i sam izgled tako koncipiran.\nU glavnom će prozoru biti prikazani svi trenutno pokrenuti programi i procesi s onim najvažnijim podacima, koliko troše radne memorije, koliki je postotak procesorskog zauzeća, zatim tačno vreme kada je bio pokrenut te još brdo drugih informacija u koje spada i detaljan popis pokrenutih modula koje taj proces koristi, ali i beleška svih akcija koje je Process Lasso preduzeo, na primer, akcija smanjivanja prioriteta nekoj aplikaciji uredno će biti zapisana.\nMeđutim, glavna namjena Process Lassou nije da prikazuje precizne informacije o procesima, nego da svaki pokrenuti proces pedantno prati te ukoliko neki počine koristiti više procesorskog vremena od nivoa koja je specificirana ili jednostavno razumna, smanji mu prioritet osiguravajući tako da računalo uvijek bude maksimalno spremno za normalan rad. Tu mu odmah moramo priznati da u tome i prilično uspijeva, a pohvalno je što podržava i 32-bitne i 64-bitne Windowse.\nNaravno, sve promjene koje Process Lasso napravi samo su privremene pa će se, na primjer, smanjivanje prioriteta nekome programu primjenjivati samo onda kada se za to pokaže potreba.\nRe: Process Lasso 2.42 Čuvar i ubica procesa koji troše previše resursa\nconja taj Ned Apr 18, 2010 1:08 am\nprobao sam lasso,odlican je..........\nshon koneri taj Ned Apr 18, 2010 3:07 pm\nconja :: probao sam lasso,odlican je..........\nsamo da nije dosadan onim obaveštenjem o kupovini pro verzije\nconja taj Ned Apr 18, 2010 5:41 pm\nmeni uopste ne trazi da ga kupim.....


Lejkersi i dalje bez pobede - Košarka, NBA\nLejkersi i dalje bez pobede\nSite Default 03.11.2012., 13:08\nU Njujorku, pogođenom uraganom Sendi, Niksi su pred punim Medison skver gardenom odrali Majami 104:84. Niko nije očekivao ni da će se igrati utakmica pošto je dan pre toga meč u Bruklinu otkazan.\nNikse je do prvog trijumfa na premijeri nove sezone u Njujorku predvodio Karmelo Entoni sa 30 poena i deset skokova, dok je odličan bio i Stiv Novak sa 17 poena. Kod Majamija istakao se Lebron Džejms koji je postigao 23 poena, Rašard Luis je bio drugi strelac ekipe sa 16, a poen manje ubacio je Vejd.\nU gradskom derbiju Klipersi su produžili agoniju Lejkersa. Ni 40 poena Kobija nije pomoglo, pa su porađeni kao domaćin sa 105:95. Kris Pol i Džamal Kroford su vodili svoju ekipu do pobede u Stejpls centru. Pol je zabeležio 18 poena i 15 asistencija, dok je Kroford ubacio 21 poen.\nSve više ljudi poziva na smenu trenera Majka Brauna a ovo je najgori start sezone u poslednjih 34 godine za Jezeraše.\nJunak dana je definitivno Džejms Harden. Najbolji šesti igrač lige je po dolasku iz Oklahome u Hjuston eksplodirao i juče je dao rekordnih u karijeri 45 poena, uz impresivan procenat šuta – 14/19 iz igre, 15/17 slobodna bacanja. Hjuston je tako pobedio Atlantu.\nŠarlot je posle 23 uzastopna poraza pobedio nekog i usrećio vlasnika, Majkla Džordana. Savladana je Indijana 90:89 a najzaslužniji za to bio je Kemba Voker sa 30 poena.\nOd srpskih igrača na terenu su bili Vladimir Radmanović koji se jedini i upisao u strelce sa 3 poena, Darko Miličić a najduže Saša Pavlović, 22 minuta, ali bez poena u porazu njegovog Portlanda protiv Oklahome.\nBoston – Milvoki 88:99\nLejkersi – Klipersi 95:105\nGolden Stejt – Memfis 94:104\nFeniks – Detroit 92:89\nNjujojk – Majami 104:84\nMinesota – Sakramento 92:80\nNju Orleans – Juta 88:86\nOklahoma – Portland 106:92\nAtlanta – Hjuston 102:109\nKlivlend – Čikago 86:115\nŠarlot – Indijana 90:89\nOrlando – Denver 102:89\nPrethodna vest Košarkaš usmrtio devojku\nSledeća vest Treći trening u Abu Dabiju\nKošarkaš usmrtio devojku\nTreći trening u Abu Dabiju


"Naredni dani pokazaće da li će Đukanović kao oprobani i uspešni hazarder pokušati da političkim inženjeringom manjinu pretvori u većinu"\nAMERIKANCI ODBILI RUSKU POMOĆ OKO VAKCINE Rusija testirala uzorak od svega 76 ljudi, dok oksfordsku vakcinu neće pokušati da registruju sve dok je ne primi 50.000 dobrovoljaca\nRAČUN ZA ORGIJE REŽIMA Cela Evropa je ZAPEČATILA GRANICE ZA SRBE, oštro nas kritikuju mediji u Grčkoj i Španiji i nazivaju IDIOTIMA. Šta se stvarno dešava u Srbiji pa nas se SVI PLAŠE?\nDok podaci o broju zaraženih i umrlih postaju sve bezočnije predmet manipulacije, čak ni zvanični više ne mogu da prikriju činjenicu da se virus širi bez ikakve kontrole i da trenutno imamo više obolelih nego na vrhuncu prethodnog pika. Šta se zapravo dešava u Srbiji?\nStigao je odgovor na pitanje „šta posle bojkota“: ekipa Narodne stranke, predvođena Vukom Jeremićem, uputila se na rafting na Tari, a Boško Obradović sa suprugom na Mećavnik – i o svemu su nas, i jedni i drugi, veselo obavestili na društvenim mrežama. Demokrate su, istovremeno, modernizovale tradiciju – redovno izborno cepanje stranke dobilo je oblik borbe za ime stranke. A Mlađan Đorđević, potpisan kao „jedan od osnivača SzS“, dao je nemerljiv doprinos ideji objedinjavanja opozicije – autorskim tekstom kojim je, imenom i prezimenom, omalovažen veliki broj opozicionih i kritički orijentisanih ličnosti, osim Dragana Đilasa (Bojkot kao sito i rešeto, dnevni list Danas).\nKAD SE NEČIJE IME ČESTO POMINJE ZA NEKU VISOKU FUNKCIJU, DOGODI SE ZEC IZ ŠEŠIRA Taj sistem vladari vole, makar da bi se inatili sa čaršijom, dajući do znanja da je SILNO POGREŠILA\nMinistarstvo kulture Srbije izgubilo je na značaju onog trenutka kada je u martu 2018. godine premijerka Ana Brnabić osnovala svoje telo pod nazivom Savet za kreativne industrije. Premijerka je postepeno preuzimala nadležnosti Ministarstva kulture, odnosno samog ministra. Njihovi prioriteti u kulturi bili su sasvim različiti i svako je terao svoje\nPOZADINA RATA JERMENIJE I AZERBEJDŽANA Mnogi su sukob Nagorno-Karabah protumačili kao okršaj Putina i Erdogana\nRat Azerbejdžana i Jermenije koji je izbio 27. septembra je možda iznenadio međunarodnu javnost, ali su se dve kavkaske države, svaka na svoj način, dugo pripremale za njega. Potpisnik ovih redova proveo je krajem 2016. dovoljno vremena u Jermeniji da zaključi da je većina tamošnjeg stanovništva, nezavisno od političke i ideološke provenijencije, spremna da puškom i životom brani Nagorno-Karabah – ili republiku Arcah, kako zvanični Jerevan zove ovu enklavu koja se nalazi unutar teritorije Azerbejdžana.\nVELIKA ČAROLIJA MINISTRA MALOG: U državnoj kasi DEBELI MINUS, a njima puna usta rasta. Evo kako STVARNO Srbija stoji finansijski\nNa kovid-19 nisu bile imune ni javne finansije zemlje, pa je prvu polovinu 2020. Srbija završila sa rekordnim minusom u državnoj kasi od 304,8 milijardi dinara ili 2,6 milijardi evra. Ukoliko Siniša Mali ostane ministar finansija i u novoj vladi, što i ne bi bilo neko iznenađenje, čeka ga skoro nemoguća misija, jer ovu vrstu problema ne mogu da reše ruska i kineska vakcina, pa čak ni nove, povoljne pozajmice sa dugim rokom otplate, jer se krediti kad-tad moraju vratiti.\nONO ŠTO NAS NE UBIJE... Psiholog iz Berlina objašnjava zašto se toliko PLAŠIMO KORONE i kako postajemo LAK PLEN za politiku i farmaceutske kompanije\nNiko ne zna gde će se ili koliko brzo novi virus proširiti. Ne možemo pouzdano da predvidimo koliki je rizik, i samo ćemo s vremenske distance biti u stanju da procenimo da li smo situaciju precenili ili potcenili. S obzirom na ovu neizvesnost, način na koji reagujemo na neku epidemiju od podjednake je važnosti kao i priroda patogena o kome je reč. A pri izboru načina na koji ćemo odgovoriti na širenje virusa korona trebalo bi da sledimo iskustva iz ranijih viralnih epidemija. (Da biste nastavili sa čitanjem, potrebno je da se pretplatite na "Blic premium")


310 Pregleda - zdravo - мар 5, 2021, 9:03 пре подне\nVođa jedne od regionalnih kriminalnih grupa Darko Elez, pre izručenja Sarajevu, ispitan je ponovo u prostorijama ekstradicionog pritvora.\nTom prilikom svoje odgovore i saznanja o određenim krivičnim delima počinjenim u Srbiji, od kojih se neka tiču saradnje sa ekipom Veljka Belivuka, ali i likvidacijama počinjenim u Srbiji, potvrdio je i na poligrafu\novom trenutku istragu, međutim, koja se vodi u našoj zemlji, najviše interesuju zločini koji su dovođeni u vezu sa Elezom, ali i zaštiti koju je uživao ne samo dok je izdržavao kaznu u Sremskoj Mitrovici, već i kasnije, po izlasku sa robije.\n"Elez je uživao gotovo povlašćeni tretman u zatvoru", navodi sagovornik "Novosti" iz istrage.\n"Osuđen je na devet godina robije za udruživanje radi vršenja krivičnih dela i trgovine narkoticima. Iz zatvora je izašao posle osam godina, a prethodno je nekoliko godina proveo u otvorenom odeljenju. Neki od zatvorskih stražara su posvedočili da je od 2017. godine imao veoma zanimljive posete. O tome će tek biti govora", navodi on.\nPovezanost Eleza i Belivuka, kao i njihovo delovanje pod okriljem "kavačkog klana", posebno jednog od navodnih vođa Radoja Zvicera, predmet je dalje istrage. U fokusu su i njihovi zaštitnici u redovima srpske policije, ali i među državnim funkcionerima.\nOZNAKE HronikaIstočno SarajevoBeogradPoznatiRepublika Srpska - Najnovije vijestiSrbija Najnovije VestiNajnovije VestiNAJNOVIJE DANAS


Jusuf Nurkić odigrao najbolju utakmicu sezone, zapažena uloga i za Luku Garzu — Radio Velkaton : Radio Velkaton\n25. Novembra. 2021. Sport\nJusuf Nurkić odigrao najbolju utakmicu sezone, zapažena uloga i za Luku Garzu\nNajbolji bh. košarkaš Jusuf Nurkić odigrao je “utakmicu sezone” protiv Sacramento Kingsa u gostima, a njegovih 28 poena i 17 skokova nisu bili dovoljni Portlandu da dođe do pobjede i na kraju su doživjeli poraz rezultatom 125:121.\nNajefikasniji u pobjedničkoj ekipi bio je Hield koji je ubacio 22 poena, dok su se u redovima Portlanda istakli Lillard sa 32 poena, šest skokova i deset asistencija te brutalni Jusuf Nurkić koji je odigrao najbolju utakmicu u sezoni.\nNaš centar je za nešto više od 31 minute postigao 28 poena, a uz to je imao i 17 skokova te pet asistencija i bez ikakve dileme ovo mu je najbolji susret od početka ove NBA sezone.\nLuka Garza opet je imao zapaženu minutažu, a sada je u porazu Detroita od Milwaukeea rezultatom 114:93 proveo na terenu više od 22 minute i za to vrijeme ubacio šest poena te imao pet skokova.\nIzdvajamo još pobjedu Brooklyna protiv Bostona u gostima rezultatom 123:104, kao i pobjedu Golden Statea protiv Philadelphije sa 116:96.\nIndiana – LA Lakersi 116:124\nMmephis – Toronto 113:126\nOklahoma – Jazz 104:110


Ministarstvo prostornog uređenja, građenja i zaštite okoliša Kantona Sarajevo od ove godine raspolaže grantom za finansiranje svih vjerskih i kulturno – historijskih objekata.\nTim povodom je ministar prostornog uređenja, građenja i zaštite okoliša Kantona Sarajevo Damir Filipović posjetio Vrhbosanskog nadbiskupa kardinala Vinka Puljića koji ga je informisao o prioritetima za rekonstrukciju crkvenih objekata među kojima je i obnova crkve na Alipašinom Polju.\nPrema riječima ministra za sve religijske zajednice planirano je izdvajanje sredstava u iznosu do 15.000 KM, ali je moguće da se ona u narednom periodu povećaju.\n“To bi se moglo realizovati udruživanjem sredstava Kantona, općine i crkve”, kazao je nadbiskup Puljić te dodao da je u Sarajevu najljepša crkva upravo ona koja se nalazi uz Bogosloviju na Katedrali, jer to je imitacija crkve Svetog Petra u Rimu.\nMinistar Filipović je upoznao nabiskupa kako se rade projekti utopljavanja te da će obaviti i razgovore sa Ministarstvom kulture i sporta vezano za obnovu fasade Bogoslovije, jer je to i kulturni spomenik.\n> Zaustaviti izgradnju hidroelektrana u RS-u koje ugrožavaju Sarajevo


Ratoborni „spavači iz Danske” prespavali pakleni plan najavljen u Alo-u - FakeNews Tragač\nRatoborni „spavači iz Danske” prespavali pakleni plan najavljen u Alo-u\n„Paklen plan skrojen u Prištini” po kojem bi navodni albanski agenti različitim provokacijama izazvali nerede na utakmici kvalifikacija za fudbalsku Ligu šampiona između Crvene zvezde i domaćeg Kopenhagena ispostavio se kao još jedna u nizu senzacionalističkih, lažnih najava objavljenih u dnevnom listu Alo.\n„Šiptari spremaju haos u Kopenhagenu!“, objavljeno je na naslovnoj strani tog beogradskog tabloida 11. avgusta. Na ovom mestu tvrdi se da „Ramuš Haradinaj, bivši terorista OVK i doskorašnji premijer Kosova, nastavlja da vodi specijalni rat protiv Srbije i sada u čitavu priču uvlači Fudbalski klub Crvena zvezda.”\nPrema njihovim saznanjima (list se nejasno poziva na „bezbednosne strukture“), navodni „spavači iz Danske” nameravali su da izazovu Srbe i ishitrenu reakciju navijača koja bi prema „nadanjima” albanske strane „mogla da preraste u žestok incident”. Ništa od ovoga nije se dogodilo.\nDa bi svoju (lažnu) najavu učnio relevantnijom, Alo podseća na manji incident koji se dogodio na nedavnoj utakmici Crvene zvezde protiv Helsinkija, kada su se dva mladića pojavila na stadionu sa zastavama Albanije i Kosova. U tekstu se ocenjuje da je finska policija izbacivanjem mladića sa stadiona „indirektno poručila da na sportskim događajima nema mesta zastavi nepriznate države Kosovo“. Podsećamo, Finska je priznala Kosovo samo nekoliko nedeljа po proglašenju nezavisnosti.\nNavodni „haos u Kopenhagenu” ovako se pridružio čitavoj listi izmišljenih događaja koje je tabloid Alo „predvideo”. Od početka godine, ovaj list najavio je da nam katastrofu usled solarne oluje, zatim vanredne parlamentarne izbore u martu, povratak Radovana Karadžića u Beograd, kao i atentat na papu Franju u Skoplju.\nAlbanija Danska Finska Severna Makedonija


Lažirali kupovinu mehanizacije i ukrali 20 miliona dinara podsticaja - Agro saveti\nNaslovna Aktuelnosti Lažirali kupovinu mehanizacije i ukrali 20 miliona dinara podsticaja\nZbog malverzacija prilikom kupovine poljoprivredne mehanizacije i korišćenja podsticaja uhapšeno je devet vlasnika poljoprivrednih gazdinstava, dok se za desetim traga.\nVlasnici devet poljoprivrednih gazdinstava sa teritorije Srbije uhapšeno je po nalogu Prvog osnovnog javnog tužilaštva u Beogradu. Osumnjičeni su za prevaru prilikom kupovine poljoprivrednih mašina i naplate podsticaja, dok je za jednim osumnjičenim raspisana potraga, jer je u bekstvu.\nOni su osumnjičeni da su lažnim prikazivanjem činjenica navodno kupili različite poljoprivredne mašine i na osnovu toga podneli zahtev Upravi za agrarna plaćanja, za ostvarivanje podsticaja za nabavku novih mašina i opreme, a za unapređenje primarne proizvodnje biljnih kultura.\nUprava za agrarna plaćanja im je isplatila sredstva čime su osumnjičeni oštetili budžet Republike Srbije za više od 20 miliona dinara.\nKako navodi Republika, akcija hapšenja je sprovedena nakon višemesečne saradnje Prvog osnovnog javnog tužilaštva u Beogradu i Ministarstva unutrašnjih poslova, Uprave kriminalističke policije, Odeljenja za borbu protiv korupcije. Tokom ove istrage prikupljeni su dokazi za osnovanu sumnju da su oni izvršili krivično delo Prevara u produženom trajanju.\nTužilastvo napominje da će nakon saslušanja osumnjičenih, u zavisnosti od njihove odbrane, kao i od činjenice da li su ranije osuđivani, postupajući zamenik Prvog osnovnog javnog tužilaštva u Beogradu predložiti da se prema istima odredi pritvor, ukoliko za to budu ispunjeni zakonom propisani uslovi.\nU toku istrage ovo tužilaštvo ispitaće svedoke, ovlašćene predstavnike oštećenog Ministarstva poljoprivrede, šumarstva i vodoprivrede. Ukoliko bude potrebno odrediće ekonomsko finansijska veštačenja, te prikupiti sve raspoložive dokaze, nakon čega će biti doneta odluka o podizanju optužnice protiv osumnjičenih ili o obustavi postupka, navodi se u saopštenju.\nPodsećamo, ministar Branislav Nedimović nedavno je najavio da će biti pooštrena kontrola trošenja bespovratnih sredstava, kako bi stali na put prevarantima i zaštitili poštene poljoprivrednike koji dobijena sredstva od države ulažu u razvoj svoje proizvodnje.\nPrethodni tekstBuđenje ranog proleća – nova pčelarska sezona\nSledeći tekstZavršeno naseljavanje jelena običnog u lovišta centralne Srbije